text:
Meginreglur
Meginreglur fyri næmingar í Hoyvíkar skúla
Uppmøting
Øll møta væl fyrireikað og til tíðina. 1. tími byrjar kl. 08:00.
Skúlabøkur
Skúlabøkur skulu bindast inn, og farið eigur at vera væl við bókunum. Verður bók burtur ella oyðiløgd, hevur heimið endurgjaldsskyldu. Endurgjaldsskylda er eisini galdandi fyri bókasavnsbøkur.
Heimaarbeiði
Vikuætlan sæst á floksheimasíðuni. Tað áliggur teimum avvarðandi at ansa eftir, at næmingurin ger sítt arbeiði.
Fríkorter
Ikki er loyvt at fara út um skúlans øki í skúlatíðini. Tað er ikki loyvt at spæla bólt ella renna inni.
Frávera
Um næmingur er sjúkur ella ikki kemur í skúla av aðrari orsøk, skal boðast frá umvegis telefon, SMS ella við telduposti til flokslæraran. Skal næmingur hava frí í meir enn tveir dagar, skal loyvi fáast frá skúlaleiðsluni. Tað er sera óheppið, at næmingar eru burturstaddir í skúlatíðini. Heitt verður á avvarðandi um at bera so í bandi, at skúlagongdin hjá næminginum ikki verður órógvað óneyðugt.
Fartelefonir
Í tímunum skulu fartelefonir liggja í skúlataskuni, vera sløktar ella ljóðleysar og ikki órógva undirvísingina. Um ikki, verða tær handaðar skúlaleiðsluni og kunnu heintast á skrivstovuni eftir skúlatíð.
Les meira um telefonpolitikkin her: http://hoy.fo/242
Málburður og atburður
Næmingarnir skulu tosa fólkaliga og vísa virðiligan og siðiligan málburð og atburð móti hvørjum øðrum. Í serligum førum, har næmingur vísir ósømiligan málburð og atburð, verða avvarðandi biðin um at koma eftir næminginum. Tá tími er, skal arbeiðsfriður vera í flokkinum.
Trivnaður
Skúlin raðfestir trivnaðin høgt. Happing verður ikki góðtikin. Annars verður víst til trivnaðarætlan skúlans.
Fara væl um
Farast skal væl um øll amboð og ognir skúlans. Um okkurt verður brotið ella verður illa viðfarið, kann skúlin krevja endurgjald.
Herverk
Um næmingur fremur herverk, bera avvarðandi kostnaðin.
Trygging av næmingum
Avvarðandi hava ábyrgdina av, at næmingur er tryggjaður sambært skrivi á heimasíðuni. Skúlin tryggjar næmingar skúlans, ið eru í starvsvenjing.


c: text/html

text:
Orð: Brynleif Hansen
Lag: Poul Færø
1. Her glaður eg ferðist á ungdómsins veg,
tí eg eigi Jesus og Hann eigur meg.
Ja, Jesus meg elskar, seg sjálvan Hann gav,
og synd mína søkti í djúpasta hav.
2. Ja, glaður eg ferðist við Jesusi her,
Hann vegurin, lívið og sannleikin er.
Bert eina ferð sært tú ta ungdómsins tíð.
Á, kom tí til Jesus, kom kallinum lýð.
3. Her glaður eg ferðist mót himmalsins strond,
og eingin meg rívir úr Frelsarans hond,
tann hondin, sum særd var, hon eisini ber
til staðin, sum Jesus til reiðar mær ger.
4. Um portrið av perlum eg stíga skjótt skal
og síggja av sonnum, Hann leiddi meg væl.
Har sólin ei setur, eg krúnu skal fá
og fylgjast við Jesusi gullgøtum á.

robotstxt: allowed

filter: keep


text:
Tann 1. januar 2017 kom Føroyska bygningskunngerðin í gildi (BK17).
Í BK17 kap. 1.3 er ásett, at bygging kann ikki fara í gongd uttan skrivligt loyvi frá kommunala byggimyndugleikanum, eisini er ásett:
- at kommunali byggimyndugleikin kann gera reglur fyri smærri byggingar, soleiðis at hesar ikki krevja byggiloyvi, um bygt verður eftir reglunum. Talan er um antennur, smærri vindmyllur, skeltir, sólskjól, terassur, lívdarskjól og tílíka smærri bygging.
- at kommunali byggimyndugleikin reglur fyri, nær umbygging, afturatbygging og umvæling krevur byggiloyvi.
Vágs kommuna hevur avgjørt, at fylgjandi arbeiðir kunnu gerast uttan byggiloyvi, við teimum treytum sum eru nevndar niðanfyri og treytað av:
- at ásetingar í byggisamtyktum verða yvirhildnar
- at ásetingar í skeytinum verða yvirhildnar
- At ásetingar í Bygningskunngerðini (BK17) verða yvirhildnar
Tað ábyrgdin hjá tí sum byggir at syrgja fyri at yvirhalda allar ásetingar. Eru ivamál ella spurningar, eigur tann sum byggir at venda sær til kommunala byggimyndugleikan.
Yvirlit yvir arbeiðir sum ikki krevur byggiloyvi:
Smáir bygningar upp til 10 m2 sum ikki eru upphitaðir, sum t.d. úthús, drívhús, hjallar og líknandi, treytað av:
- at tað í mesta lagi eru 2 stk. tílíkir bygningar á matrikklinum
- at frástøðan til aðrar bygningar á sama matrikli skal í minsta lagi vera 2,5 m (BK17 2.2.3.5)
- at frástøðan til mark er minst 1 m
- at hædd á útveggum ella tekju yvir planeringshædd kann í mesta lagi vera 2,5 m (BK17 2.2.3.5)
Broyting av innrætting í sethúsum, tvíhúsum og líknandi, treytað av:
- at vatn og kloakk ikki er partur av broytingini
- at brunakrøvini verða yvirhildin (BK17 kap. 5)
- at hetta ikki ávirkar berandi konstruktiónirnar (BK17 kap.)
Altanir upp til 5 m2 vídd, treytað av:
- at altanin er 2,5 m frá marki (BK17 kap.)
Útskiftan av taki og útveggjaklæðing, treytað av:
- at orkuparturin í BK17 verður yvirhildin (BK17 kap. 7.4.2)
Útskiftan av vindeygum, úthurðum, portrum v.m., treytað av:
- at orkuparturin í BK17 verður yvirhildin (BK17 kap. 7.4.2)
- at kravið um bjargingarop (BO) verða yvirhildin (BK17 kap. 5)
Smáar antennur og parabolar upp til 1 m í diametur
Garðar við hædd upp til í mesta lagi 1,5m, íroknað rekkverk
Hátún, lehegn, heitir pottar og líknandi
Brenniovnar, treytað av:
- at Sløkkiliðið skal sýna brenniovnin áðrenn hann verður tikin í brúk.
Niðurtøka av bygningum
Vísandi til Almennu Byggisamtyktina fyri Vágs Kommunu og BK 17, má bygging ikki verða tikin niður, uttan so at loyvi er fingið frá Vágs Kommunu. Undantikin eru bilhús (tó ikki innbygd bilhús), bilskýli, úthús og smærri bygningar við tilknýti til einbýlishús og frítíðarhús.
Í umsókn skal verða tilskilað umleið hvussu hædd og flatamál á byggingini er. Hava húsini innleggingar til frárenningar, vatn, ravmagn, telefon ella tílíkt, er ikki loyvt at fara undir arbeiðið, fyrr enn avvarðandi myndugleiki ella felag hevur fingið boð um hetta. Burturkast frá niðurtøkuni skal latin góðkendum móttakara.


text:
Til ymisk endamál
Vit framleiða blokkar í ymiskum støddum og prenta við tínum búmerki á. Blokkarnir fáast við linjum, puntum og eisini blankir.
Vanliga eru 50 bløð í hvørjum blokki og við pappbaksíðu. Tað ber eisini til at fáa blokkarnar við færri bløðum.
Um blokkar
Pappír
Blokkarnir hava vanligt 50 bløð í hvørjum blokki. Hesi bløðini hava eina hóskandi tjúkd til blokkar og eru góð til at skriva á. Baksíðan á blokkinum er gjørd úr pappi.
Støddir
Mest umtóktu støddirnar eru A6 og A5. Eisini fáast blokkar í A4. Um tú hevur ein fyrispurning uppá serstakar støddir so ert tú vælkomin at seta teg í samband við okkum og vit kunnu koma fram til eina loysn.
Sniðgeving
Vit hava møguleika til at sniðgeva blokkar eftir ávísum tørvi. Blokkarnir verða ikki framleiddir fyrr enn kundin er nøgdur og hevur góðkent sniðið.
Prentklárt
Tú hevur møguleika at senda okkum eina prentklára fíl, sum vit prenta fyri teg.


text:
Her er frágreiðingin hjá Johan Dahl, sum sannførdi løgmann og tingmanning Sambandsfloksins um, at Johan Dahl einki skeivt hevur gjørt:
Kjarnin í málinum: Ikki brot á lóg um ábyrgd landsstýrisins
1. Tað er landsstýrismaðurin og bara landsstýrismaðurin, sum kann áleggjast ábyrgd eftir løgtingslógini um ábyrgd landsstýrisins.
2. § 5 í løgtingslógini um ábyrgd landsstýrisins ásetir, at løgmaður ella landsstýrismaður verður revsaður, um hann tilætlað ella av grovum ósketni skúgvar til viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldi hansara. Landsstýrismaðurin kann eisini verða áleggjast ábyrgd fyri brot á m. a. játtanarreglur, sum ein undirmaður hevur framt, sbr. § 4 í nevndu lóg
3. Er farið út um játtanina, og harvið framt brot á § 43, stk. 2 í stýrisskipanarlógini um at eingin útreiðsla má verða goldin, uttan at heimild er fyri henni í teirri fíggjarlóg, ella aðrari játtanarlóg, ið er í gildi, tá ið ávíst verður, skal tað metast eftir løgtingslógini um ábyrgd landsstýrisins, hvørt landsstýrismaðurin kann áleggjast ábyrgd fyri hetta. Treytin fyri tí er m.a., at brotið er framt tilætlað ella av grovum ósketni.
4. Hóast landsstýrismálanevndin metir, at tað er átaluvert, at landsstýrismaðurin ikki bað um eykajáttan ella syrgdi fyri at fáa viðurskiftini í rættlag í fíggjarárinum 2013, so er niðurstøðan hjá nevndini, at hóast landsstýrismaðurin var seinur at seta tiltøk í verk, so ber ikki til at staðfesta, at landsstýrismaðurin hevur brotið løgtingslógina um ábyrgd landsstýrismanna.
5. Niðurstøðan hjá landsstýrismálanevndini sostatt er, at landsstýrismaðurin ikki hevur framt brot á § 5, sbr. § 4 í løgtingslóg um ábyrgd landsstýrisins, og sostatt ikki tilætlað ella av grovum ósketni hevur skúgvað viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldið hansara.
Tá landsstýrismálanevndin (meirlutin) staðfestir at brot er ikki framt á lóg um ábyrgd landsstýrisins, er trupult at grundgeva fyri, hví landsstýrismaðurin skal úr embætinum.
Víst verður í hesum sambandi til hjáløgdu grein hjá Jógvan Páll Lassen, advokati, ið tekur undir við hesi niðurstøðu.
Fakta í málinum: Manglandi fíggjarlig stýring á Strandferðsluni
Bæði Løgtingsgrannskoðararnir og Landsstýrismálanevndin staðfesta at umfatandi fíggjarligt óskil var á SSL.
Gjøgnum árið 2013 var áhaldandi samskifti við SSL um játtan og sparitiltøk. Fyrst formliga fráboðanin frá SSL um møguligt hall kom 9. oktober, tá fyrivarni varð tikið til august roknskapin. 11. oktober 2013 hevur landsstýrismaðurin fund við stjóran á SSL, har hann sigur við stjóran, at VMR hevur manglandi álit á fíggjartølunum frá SSL, og bað stjóran fáa hetta í rættlag.
Fatanin hjá VMR var, at talan var um ein roynd hjá leiðsluna á SSL at fáa meirjáttan, sum ikki kundi undirbyggjast, og at tessvegna hingu tølini ikki saman. Upp á táverandi tíðspunkt visti VMR ikki um fíggjarliga óskilið, sum varð staðfest í frágreiðingini frá Januar.
Avgerandi vitanin um støðuna á SSL kom fram á fundi millum VMR og grannskoðanina 18. og 20. desember 2013. Tá gjørdist greitt, at tað vóru stórir munir millum rapporteringina hjá SSL í Búskaparskipan Landsins og egnu skipan stovnsins.
Støðan 20. desember: Manglandi fíggjarlig stýring
• Bókhaldið ikki dagført
• Lønir ikki bókaðar seinastu 5 mánaðirnar
• 400 rokningar “hingu” í skipanini
• 7 mió.kr. bókaðar eftir bara einum degi
• Innrapporting av mánaðarroknskapum til VMR ikki rættvísandi
VMR og landsstýrismaðurin vóru ikki fyrr enn 20. des. vitandi um, at bókhaldið hjá SSL ikki varð dagført og VMR og landsstýrismaðurin høvdu heldur ikki grund til at ivast í hesum, tá stovnurin í sambandi við góðkenning av mánaðarroknskapinum váttar, at alt er bóka og allar skyldur skrásettar.
Orsaka av vantandi fíggarligari stýring, fekk landsstýrismaðurin ikki rættvísandi upplýsingar frá SSL um fíggjarstøðuna á stovninum, sum hevði við sær, at landsstýrismaðurin ikki rættstundis kundi fyribyrgja meirnýtsluni – annaðhvørt við at tryggja, at tiltøk vórðu sett í verk, ella við at fáa til vega økta játtan.
Hvørki landsstýrismaðurin ella VMR vóru vitandi um, hvussu víðfevnt fíggjarliga óskilið á SSL var, og í grannskoðaðum roknskapum og roknskaparprotokollum, ið landsstýrismaðurin og VMR fyrihalda seg til í sínum eftirliti av SSL, framgekk ikki, at fíggjarliga innaneftirlitið á stovninum ikki var í lagi.
Ríkisgóðkenda grannskoðanin var heldur ikki nøktandi, og avmarkar hetta í sera stóran mun møguleikarnar hjá landsstýrismanninum og aðalráðnum at útinna sítt eftirlit við stovninum.
Eitt val millum pest ella kolera – lata løgtinginum skeivar upplýsingar ella møguliga ikki halda játtan
Tá ein stovnur ger galdandi at hann manglar pengar, men roknskapartøl og fyriliggjandi upplýsingar ikki kunnu undirbyggja hesum og kanska heldur benda á tað øvugta, so hevur landsstýrismaðurin ikki grundarlag at biða Fíggjarmálaráðið ella Løgtingið um eykajáttan. Ger hann tað, er vandi fyri at hann gevur skeivar/ikki nøktandi upplýsingar. Um landsstýrismaðurin bara velur at taka fyrivarni fyri rættleikanum av upplýsingunum, so er vandi fyri at skyldan at upplýsa og fyrireika málið verður flutt til Fíggjarmálaráðið ella Løgtingið.
Tvístøðan hjá einum landsstýrismanni í hesum sambandi er, hvørt skyldan hjá landsstýrismanninum at síggja til skjótast til ber at fáa lagt umsókn um eykajáttan fyri Tingið, í eini støðu sum tí fyriliggjandi, kann setast fram um skylduna at lata Løgtinginum rættar og nøktandi upplýsingar?
Niðurstøðan hjá landsstýrismanninum var heilt greitt, at hann ikki kundi lata Løgtinginum umbøn um eykajáttan, um ikki hendan kundi grundast á rættar og nøktandi upplýsingar.
Játtanin kundi havt hildið við nøktandi fíggjarstýring
Tað var uppá einki tíðspunkt greitt, at játtanin hjá SSL ikki fór at halda. Við støði í teimum upplýsingum, sum
• Sparitiltøk framd fyri umleið 10,9 mió.kr. í 2013 o Útvið 3.800 tkr. spardar í oljuútreiðslum netto.
– Eyka summartúrurin hjá Smyrli varð spardur burtur (1,2 – 1.5 mió.kr.)
– Stovnurin hevur havt øktar inntøkur á 1,88 mió.kr. í mun til 2012 og 3,03 mió.kr. í mun til inntøkujáttanina á fíggjarlógini 2013.
– Stovnurin fekk í játtanini fyri 2013 á 2,9 mió.kr. til øktar útreiðslur, orsakað av nýggjum hvíldarreglum, men sjálvt í sambandi við grannskoðanina av ársroknskapinum 2013, kundi SSL ikki vísa á nakran kostnað av hvíldarreglunum. Sostatt loypa allar hesar 2,9 mió.kr. av.
Ætlaða sparingin á 3,8 mió. kr., sum svarar til 2% av útreiðslukarminum, varð sostatt spard inn vegna lægri oljuprísir, øktar inntøkur, burturspardan túr hjá Smyrli og játtan til hvíldarreglur.
Um stovnurin hevur havt nøktandi fíggjar- og útreiðslustýring, so er sannlíkt, at játtanin kundi hildið.
Átøk framd í 2014, at rætta viðurskiftini á SSL:
• Nýggjur stjóri settur
• Nýggjur fíggjarleiðari settur
• SSL farið inn í Búskaparskipan Landsins
• Budgettið og fíggjarstýringin munandi meira útgreinað
• Nýggj reglugerð fyri SSL verður gjørd
• Grannskoðanin av stovninum sannlíkt flutt til Landsgrannskoðanina
• Nýggj herd roknskaparreglugerð verður gjørd
• Nýggjar leiðreglur fyri avspákan og sjúkufráveru gjørdar
• Mánaðarlig uppfylging í mun til atfinningar í grannskoðanarprotokollini
Johan Dahl Landsstýrismaður


text:
Guðstænastur í útvarpi
Podcasts >
Útvarpið hjá Kringvarpinum roynir at koma víða kring oyggjarnar at varpa guðstænastur út. Beint undan útvarpingini verður ein lýsing av kirkjuni givin. Nær hon er bygd, hvør hevur teknað hana, hvat serstakt er í kirkjuni, altarsilvur og altartalva. Síðani verður nevnt, hvør er prestur, deknur, urguleikari og klokkari, og hvørjir sálmar verða sungnir.
Útvarpið hjá Kringvarpinum roynir at koma víða kring oyggjarnar at varpa guðstænastur út. Beint undan útvarpingini verður ein lýsing av kirkjuni givin. Nær hon er bygd, hvør hevur teknað hana, hvat serstakt er í kirkjuni, altarsilvur og altartalva. Síðani verður nevnt, hvør er prestur, deknur, urguleikari og klokkari, og hvørjir sálmar verða sungnir.


text:
- Tíðindi, mentan og ítróttur
Arbeiðssetningurin ov smalur
Arbeiðssetningurin hjá Nýskipanarnevndini er alt ov smalur. Nevndin sleppur bara at viðgera loysnir, har øll fiskirættindi verða seld um uppboðssølu.
Tað sigur Herálvur Joensen, limur í nýskipanarbólkinum hjá Fiskimálaráðnum, sum heldur at smali arbeiðssetningurin forðar fyri breiðum semjum í Løgtinginum.
Prutlar undir lokinum
Tað prutlar undir lokinum í nevndini, sum landsstýrismaðurin í fiskivinnumálum hevur sett at gera álit um eina nýskipan av føroysku fiskivinnuni. Ein atfinning inni í Nýskipanarnevndini er, at sjálvur arbeiðssetningurin er ov smalur.
Undir yvirskriftini "frá politiskari útluting av fiskirættindum til marknaðargrundaða skipan" hevur nýskipanarnevndin fingið sum arbeiðsstning at "viðgera og gera uppskot til skipan, ið er marknaðargrundað, har tað almenna bjóðar fiskirættindi fram sum brúksloyvi fyri ávísa tíð.
Uppskotini kunnu vera uppboðssøla av fiskirættindum frá tí almenna til privatar - ella: aðrar møguligar útbjóðingarskipanir frá tí almenna til privat." Fyri summarfrítíðina var nýskipanarnevndin á fundi við landsstýrismannin í fiskivinnumálum.
Ótrygt hjá fiskivinnuni
Arbeiðssetningurin bleiv nágreinaður, landsstýrismaðurin gjørdi greitt, at øll fiskirættindi skulu seljast um uppboðssølu. Síðani hevur nevndin burturav arbeitt við tí fortreyt, at øll fiskirættindi skulu seljast um uppboðssølu.
Í hoyringsskrivinum, sum Nýskipanarnevndin hevur sent politiska- og vinnuliga fylgibólkinum, gevur nevndin til kennar, at hon er ivasom um hendan leistin.
Nevndin skrivar millum annað, at ein uppboðssøla av øllum fiskirættingdum í senn hevur við sær stórar váðar og ótryggleikar fyri føroysku fiskivinnuna.
Trupult at meta um avleiðingar
Nýskipanarnevndin sigur seg ikki vita um nakað land, sum lutar øll síni fiskirættindi út á uppboðssølu, og tí er trupult hjá nevndini at meta um avleiðingarnar av at verkseta eina slíka skipan.
Í triðja lagi er Nýskipanarnevndin í iva um, hvussu væl ein uppboðssøla kann tryggja, at aðalendamálini í arbeiðssetninginum kunnu røkkast.
Herálvur Joensen, limur í nýskipanarnevndini, eftirlýsir í dag møguleikan hjá nevndini at arbeiða víðari við øðrum loysnum, heldur enn at selja alt um uppboðssølu.
Nevndin skuldi sloppið at arbeitt víðari
Herálvur Joensen, sum eisini er stjóri í Reiðarafelagnum, váttar, at nevndin fekk ikki loyvi at arbeiða víðari við øðrum loysnum enn uppboðssøluni. Landsstýrismaðurin segði nei. Tað harmast Herálvur Joensen um.
- Eg haldi at nevndin átti at sloppið at arbeitt víðari við øðrum modellum enn at alt skal seljast um uppboðssølu, sigur Herálvur Joensen, sum er í Nýskipanarnevndini.
- Tað hevði givið nevndini møguleika at komið við einum meira "realpolitiskum uppleggi", sum hevði verið betri skikkað til at skapa eina breiða politiska undirtøku, sigur Herálvur Joensen.
Hvørgan loysnin góð
Í hoyringsskrivinum frá Nýskipanarevndini eru nevndir tvinnir leistir fyri, hvussu fiskirættindini kunnu seljast á uppboðssølu. Annar leisturin er at selja øll rættindi fyri í mesta lagi eitt ár í senn.
Hin leisturin er ein kombinatión av stutttíðar- og langtíðarloyvum upp á fimm til 10 ár. Spurdur, hvønn av hesum leistum hann tekur undir við, svarar Herálvur Joensen stutt:
- Tað er sum at velja millum pest og kolera.


text:
1937
Jump to navigation Jump to search
Innihaldsyvirlit
Hendingar[rætta | rætta wikitekst]
- 10. oktober - Árnafjarðar kirkja verður vígd.
- 18. oktober - Tjørnuvíkar kirkja verður vígd.
- Sølumiðstøðir verða gjørdar í USA.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 22. januar - Jóngerð Purkhús, føroyskur politikari. Fyrsta landsstýriskvinna í Føroyum.
Andlát[rætta | rætta wikitekst]
- 2. juli - Amelia Earhart, amerikonsk floghetja (hvarv hendan dag) (f. 1897)
- 15. september - Olaf Finsen apotekari í Føroyum. (f. 1859)


text:
Rick Perry
James Richard "Rick" Perry (føddur 4. mars 1950 í Paint Creek, Texas) er guvernørur í Texas. Rick Perry hevur verið guvernørur í Texas síðani 2000, tá hann tók við eftir George W. Bush [1]. Rick Perry segði í august 2011, at hann eisini umhugsar at leggja seg út í kappingina um, hvør skal bjóða Barack Obama (D) av í 2012 [2]. Í talu síni segði Rick Perry millum annað, at skal skil aftur fáast á búskapin í landinum, skal arbeiðsloysið minkað og skal álit aftur fáast á USA, so er neyðugt at fara til Washington DC við einum uppsagnarskrivi. Rick Perry vísti á, at seinasta árið eru 40 % av øllum nýggjum arbeiðsplássum í USA vorðin til í Texas; hóast Texas bert hevur 10 % av samlaða fólkatalinum í USA. Um Rick Perry verður amerikanskur forseti, verður eitt tað fyrsta, hann fer at gera, at fáa sonevnda heilsupakkan hjá Barack Obama burtur. Hann fer eisini at vera nógv strangari við markinum millum Meksiko og USA. Rick Perry er útbúgvin í amerikanska flogvápninum [3]. Hann er giftur og hevur tvey børn, ein drong og eina gentu.


text:
Sambandsflokkurin eigur ikki at bakka aftur til eina gamla fiskivinnuskipan
Gamla lóggávan eitt klútateppi
Vit skulu als ikki bakka aftur til nakra gamla fiskivinnuskipan og gomlu lógina um vinnuligan fiskiskap.
Vit høvdu eina skipan, sum hildin var at vera tann rættað, men mín meting er, at tann gamla lóggávan var eitt klútateppi og óhóskandi at stýra og regulera fiskaríi eftir hjá einari fiskivinnutjóð. Fakta er eisini, at gamla skipanin varð ongantíð veruliga eftirmett fakliga og politiskt, men lappa og pjøssa til í 24 ár.
Men vit eiga at fara inn í nýggju skipanina objektivt og við opnum sinni at broyta uppá tey elementini, sum ikki virka rætt og nøktandi. Neyðugt verður at gera leypandi eftirmetingar. Vit skulu seta eina hóskandi royndartíð av til skipanirnar við uppboðssølu og menningarkvotum.
Grundarlag fyri stórrakstri og íløgum
Teir aktørar, sum vóru undir gomlu skipanini hava fingið ríkiligt ókeypis fiskatilfeingi, og hava onki at klaga um - sí myndina niðanfyri. Við makrelsemjuni við ES og strandalondini í 2012, so hava stóru aktørarnir ikki verið fyri vanbýti. Hesin ónormali vøkstur í veiðini frá 2010 er farin til 3-4 reiðaríir. Síðan eru so heili 85% luta út sum langtíðarloyvi.
Myndin vísir, at stóra hækkingin í kvotunum og útflutningsvirðinum hevur skapt grundarlag fyri stórrakstri hjá teimum fáu, sum virka í pelagisku vinnuni, umframat at skaptir eru góðir møguleikar fyri íløgum og innovatión. At ein lítil brøkpartur fer burturav til uppboðssølu og menningarkvotur hevur lítlan og ongan týdning fyri teir stóru aktørarnir, soleiðs sum gongdin hevur verið higartil.
Vit skulu eisini minnast til, at í gomlu lógini um vinnuligan fiskiskap frá 1994 stóð undir endamál, at …. ”dentur verður lagdur á, í umsitingini av hesi lóg, at varðveita tilfeingið og at troyta og gagnnýta hetta burðardygt á skilabesta hátt, lívfrøðiliga og búskaparliga, við virðing fyri sambandinum millum ymisku dýra- og plantustovnarnar í havinum og meingi teirra, til tess at tryggja besta samfelagsbúskaparliga íkastið frá fiskivinnuni, støðugar arbeiðs- og inntøkumøguleikar og møguleikar fyri vinnuligum virksemi um alt landið.”
At seta í verk uppboðssølu og menningarkvotur, m.a. fyri at lata onnur í fiskivinnuni kring landið eisini sleppa framat, er tí als onki nýtt - politiski spurningurin er bara mátin at gera hetta uppá. Fyrr varð hetta praktiserað á ein meira afturlatnan hátt og nú á ein annan meira alment opnan hátt.
Halda fast við uppboðssølu og menningarkvotur
Vit skulu halda fast við, at mann hevur 15 -20%, sum mann lutar út ella selir til aðrar aktørar enn verandi - og gjørdi mann heilt rætt, so skuldu tað bara verði nýggir aktørar, sum undir givnum treytum, fingu loyvi at fáa lut i hesum 15-20 prosentunum.
Skipanin við uppboðssølu eigur at verða endurskoðað. Um hon skal halda fram, so má hon skipast á ein annan hátt.
Vit skulu eisini halda fast við, at mann hevur 8% til menningarkvotur. Gera serligar ásetingar um, at hesar ikki kunnu avhendast ella seljast øðrum. Eisini átti hesar menningarkvotur at verði broyttar til økiskvotur - tað er nokk rætt at kalla barnið tað tað veruliga skuldi eita.
Kvotaskipan fyri heimaflotan
Veiða eftir kvotaskipan er galdandi fyri heili 85% av okkara heildarveiðu.
Men stovnarnir undir Føroyum av toski og hýsu eru metlágir, so hví blíva við at tosa um eina fiskidagaskipan, sum er so fantastisk? Er hon nú tað, hava vit nøkur prógv fyri tí? Vit hava hinvegin prógv fyri, at kvotaskipanin virkar eftir endamálinum og er galdandi fyri so at siga alla okkara heildarveiðu og har vit hava bilateralar avtalur við onnur lond.
Menningarætlanir fyr botnfiskasløgini
Tað eiga at verða settar í verk umsitingarætlanir ella veiðireglur fyri botnfiskasløgini undir Føroyum, tosk, hýsu og upsa. Til samanberingar kann nevnast, at umsitingarætlanir (Recovery Plan) eru ásettar av ES fyri veiðu av pelagisku fiskasløgunum, sum vit sjálvi eru við til at fiska.
Umsitingarætlanir skulu tryggja eina forsvarliga stovnsrøkt og langtíðarjavnvágir við at stilla veiðiorkuna eftir, hvussu stovnarnir eru fyri. Harafturat skulu hesar ætlanir byggja á fakligar og lívfrøðiligar avgerðir galdandi 4 ár í senn - á henda hátt slepst eisini undan tí ”sirkus”, sum er á hvørjum ári um áseting av fiskidøgum.
Mugu hyggja frameftir
Politisku retorikkurin um fiskivinnuna er til tíðir óbúgvin og beinleiðis skaðiligur fyri framtíðarplanlegging - politiska eksponeringin av trupulleikum er ekstrem, meðan dirvið til politisku loysnirnar vantar.
Vit kunnu ikki blíva við at brúka hesa høvuðsvinnu sum partapolitiska kastibløku.
Tíðin er komin at skapa breiðar politiskar semjur og stabilitet.


text:
Spæla við vatn
Úrslit frá tøvingini
M.a. komu hesar vøkru myndirnar burtur úr tøvingini. Tey størstu børnini kliptu og avgjørdu eftir hugi og førimuni, hvussu myndin skuldi síggja út.
Skapandi evni liðugt
Nú er tíðarskeiðið, har vit hava havt um Skapandi evni liðugt, og vit fara nú inn í eitt nýtt tíðarskeið, har Siðir og mentan verður eitt høvuðsevni í mun til endamálsorðingina. Av og á verður Skapandi evni tó samantvinnað við hesum, so vit sleppa tí ikki heilt. Myndirnar, tit síggja, eru myndir frá ymsum døgum […]
Vit mála tunnuna
Í samband við at vit í endamálsorðingini nú fara í holt við Siðir og mentan, er Føstulávint ein siður, ið er afturvendandi á hvørjum ári, og tá eru børnini altíð við til at mála tunnuna, ið tey sjálvi skulu sláa.
Ein gongutúr yvir um brúnna!
, Sóu seyð, hønir og ein hana. 🙂 Jonna fortaldi fyri okkum, at her svomu tey sum børn. . Knappliga var barnagarðurin vekk í mjørkanum, tað hildu børnini vera løgið.
Viðalundin, eitt spennandi stað
Jørðin var eitrað í Akkuleyu!
Mikudagin gjørdu vit ein spennandi bana í Akkuleyu, vit spældu at jørðin var eitrað. Børnini hugnaðu sær óført, ímeðan tónleikurin spældi í bakgrundini. Tá ið børnini komu til tað grønu máttuna á gólvunum, gjørdi tey ymiskar rørslur. Millum annað bóltaðu tey rút, rulla runt, gingu á hondunum, spældu Spiderman og mangt annað. Hetta dámdu børnunum ordiliga væl, tey skundaði sær runt á bananum […]
Vika 8 – Tøving
Næstu tíðina er tøving á skránni í Smæruni. Ullin – bæði vát og turr, sápuvatnið og hitin á vatninum geva barninum sera nógvar sansaupplivingar, so hetta er nakað, ið vit meta, gevur barninum nógva gleði við at vera skapandi og forvitin.
Betri vinir
Í dag hava vit haft bamsufund saman við nøkrum børnum um hesa myndatalvu. Vit tosaði um, at hava dirvið at siga frá um vit ikki tíma ella vilja eitthvørt. Tildømis sum gentan á myndatalvuni, sum ikki altíð tímur at vera hundurin í spælinum. . Vit tosaði um at lurta eftir hvørjum øðrum og virða hvønn annan. Til seinast spældu vit […]
Betri Vinir
Vit hava avgjørt at hava “Betri Vinir” einaferð um vikuna tvs fríggjardagar. Vit eru komin til lektión 4. Evnið í dag ( t. 8/2-19) var Tolsemið og Umsorgan. Vit brúka nógv planchurnar í Betri Vinir kuffertinum, somuleiðis sang og spæl úr massaguheftinum “Man happar ikki tann mann nertur við”. Onkuntið verður stóra bamsuhánddukkan nýtt. Við tað, […]
Vika 5 – Litlæra og máling
Vit fylgja endamálsorðingini hesa vikuna, við at mála og læra um litir. Vit byrja vikuna eitt sindur øðrvísi, so vit kunnu njóta kavan og ta serligu sansauppliving, ið fæst við at nerta við og smakka uppá hann. Ístaðin fyri máling, nýttu vit tí fruktlitir til hetta endamálið. Máli- og teknimyndir eru frá týsdegnum og hósdegnum […]
Vika 4 – Børnini prýða stovu teirra
Børnini í Sóljuni hava hesa vikuna, við hjáp frá teimum vaksnu, havt kreativt virksemi, har skýggj, sól, hálvmánar, fantasifuglar hava verið á skránni. At enda gjørdu tey eisini ælabogar. Stovan er prýtt við øllum tí, tey hava gjørt. Børnini hava verið sera motiveraði. Við hesum virksemi hava tey styrkt um fínmotorik, at verða betri til […]
Skapandi evni
Sambært endamálsorðingini seta vit fokus á skapandi evni í januar og februar. Hesa vikuna hava vit hugsavnað okkum við modellervoksi, ið verður tikið fram hvønn dag.
Kavaveður
Nøkur børn vóru úti í garðinum í hesum fantastiska góðveðrinum í morgun. Nú bar til at smakka uppá kavan og grava hann upp við gravkúgv og spaka. Ein genta stóð og peikaði eftir einari kráku, sum setti seg á takið, og ein kranabilur kom eftir jólatræsfótinum – hetta hildu børnini vera sera spennandi.
Hósdagur t 17/1-19 Børnini hugna sær í kavanum
Vit vaska leikur
Vit arbeiða alt árið við at menna persónligar og sosialar førleikar. Undir hesum er ein sjálvsagdur partur sjálvbjargni og hjálpsemi. Nøkur børn vóru tí við at vaska leikur. Hetta halda tey vera stuttligt, og tey kenna seg hava týdning, tá tey sleppa at hjálpa til við gerandisuppgávunum.
Mánadagur t. 7/1-19
Bø rnini hava málað rundingar við vatnmáling. Tey g jørdu sær ómak at mála innanfyri strikur. Eitt hugnaligt virksemi ein illveðursdag 🙂
Jólahald 11. desember 2018
Skrá fyrrapartin: Kl. 10:00 Allar stovurnar møta í Akkuleyu til jólahugna Felagssangur (Ring klokkan dingilingiling) Vøggustovurnar framføra Akkuleyan/Blákollan framføra Sóljan framførir Børkuvísan framførir Vaksin spæla sjónleik (Ævintýrið um vøttin) og syngja ein sang Vit dansa um jólatræið (Sangir: Lítla fitta nissa mín, Vit ganga runt um ein baraldarrunn og Gleðilig jól) Jólamenninir koma at vitja […]
Virksemið á Dagstovninum á Argjum í desembermánaði
Góðu foreldur Í desembermánaði, fara vit at gera ymiskt jólaligt virksemi saman við børnunum. Niðanfyri fáa tit eitt yvirlit yvir tað, sum fer at henda. Mánadagin 3. desember, týsdagin 4. desember og hósdagin 6. desember fara allar stovurnar at hava jólaverkstøð frá kl. 9:30 – 10:30 við ymiskum virksemi, sum børnini kunnu taka lut […]
30 ára føðingardagshald á Dagstovninum á Argjum
Dagstovnurin á Argjum 30 ár Tann 17. Oktober 2018 vóru 30 ár síðani tey fyrstu børnini byrjaðu á Dagstovninum á Argjum. Dagurin verður hildin hósdagin 25. oktober, har vit hava opið hús frá kl. 15:30 – 17:00. Øll, bæði børn, foreldur og onnur, sum á einhvønn hátt hava tilknýti til stovnin, eru hjartaliga […]


text:
Skúlabólkurin er í Børkuvísu. Í bólkinum eru 10 børn og tvey vaksin, ein námsfrøðingur og eitt hjálparfólk.
Í skúlabólkinum verður dentur lagdur á ymiskleika, har børnini læra at rúma og verða viðurkennandi yvir fyri hvørjum øðrum. Á henda hátt kunnu vit skapa trygleika og menning.
Í skúlabólkinum fara vit víða um, í bókum, í yrkingum, í tekningum, á vallum, við áir, í ferðslu og á søvnum. Vit vitja og kanna, soleiðis at vit kunna undrast og seta orð á tað, sum vit síggja, hoyra, uppliva og merkja.


text:
onsdag den 20. februar 2013
Ny yndlingsbog!
2 kommentarer:
Handan bókin sær orduliga lekkur út :)SvarSlet
Hvat kostaði tað at senda hana til fo?
Annars.. tillukku við "nýggjheitini" :) Mega spennandi hjá tykkum :)
Ása / sunadottir.blogspot.comSvar
Bókin er MEGA lekkur! :) Havi sæð hana til sølu hjá Igloo í Havn, so hon fæst eisini her heima. Eg leitaði í bókahandlum niðri, men tað virkar sum um, at hon bert er til sølu í tógvhandlum. Rokni við, at hon eisini fæst í øðrum tógvhandlum í Føroyum. Annars var porto eini 25 kr til Føroya hjá Garn-Garagen.Slet
Takk fyri tað! :) Ja, tað verður ordiliga spennandi! :)


text:
Kunningartiltak um masterlæru á Søgu- og Samfelagsdeildini
Í samband við, at tikið verður upp til nýggju masterútbúgvingar í søgu, sosialvísindum og samfelagsplanlegging, politikki og umsiting komandi lestrarár, verður skipað fyri kunnandi fundi.
Hesin kunnandi fundur um útbúgvingarnar og serliga útbúgvingarleistin verður mánakvøldið 18. mai kl. 19.30 á Søgu- og samfelagsdeildini, Jónas Broncks gøtu 25, gøtuhæddin, Tórshavn.
Tað verður Gestur Hovgaard, lektari og útbúgvingarleiðari, ið fer at greiða frá útbúgvingini og svara spurningum.
Masterlæra er masterskipan ment við støði í, at ein lítil arbeiðsmarknaður sum tann føroyski hevur bæði tørv á fólki við fakligari dýpd, men samstundis eisini við breidd í kompetansum. Fyriuttan førleikar á einum høgum altjóða støði, verður dentur lagdur á, at hvør lesandi skapar sær ein sjálvstøðugan fakligan profil. Tað verður gjørt ígjøgnum uttanlandauppihald, praktikkuppihald á virki ella stovni, og gjøgnum problemgrundaðar verkætlanir.
Nærri kunning um hesar útbúgvingar og serliga útbúgvingarleistin sæst á her
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...
-
03.04.2019 Setrið Føroyamálsdeildin Námsvísindadeildin Náttúruvísindadeildin Deildin fyri Heilsu- og Sjúkrarøktarvísindi Søgu- og samfelagsdeildin Til lesandiRutur og røtur í norðuratlantiskari ferðavinnuKomandi summar í døgunum 16.-18. august 2019 verður Frændaf...


text:
Bygdin – túrar og upplivingar
At spáka í Gjáar bygd ein summardag, tá fólk er í bønum og børnini spæla millum dunnurnar í áarhylinum, er sonn sálarbót.
Og her so nógv at síggja. Kirkjan við Gjógv hevur sína serligu søgu. Bygd í 1929 er hon fyrsta kirkja, sum vígd er á føroyskum. Altartalvan er eisini áhugaverd. Hon vísir Jesus ganga á vatninum – ikki á Geneseretvatni, men í Djúpunum út fyri bygdini. Beint við kirkjuna stendur vakur minnisvarði, ið er gjørdur til minnis um tey, sum farin eru á sjónum ella av vanlukku.
Gjógvin, sum hevur givið bygdini navn, liggur norðast í bygdini. Trappa er niður til lendingina. Gongur tú fram við gjónni úteftir, kanst tú síggja lunda sita í bakkanum. Uttast á nesinum niðanfyri, úti á Niðara Nasa, er bonkur settur upp til minnis um, tá krúnprinsahjúnini vitjaðu við Gjógv í 2005. Bonkurin verður kallaður Marys bænk.
At sita á Marys bænk og skoða havið, er ein ógloymandi uppliving – góðar summarløtur ella ein vetrardag, tá ið náttúran vísir sítt veldi, og norðhavsbylgjan brestur í klettin.
Gongutúrar
Vilt tú merkja føroysku náttúruna upp á egnan kropp, er at fara til fjals, tí møguleikarnir við Gjógv eru nógvir og fjølbroyttir.
Gakk ein túr niðan við Gjónni, út á Ovara Nasa, síðan niðan við bakkanum, til tú kemur til seyðahúsini ovast. Her sært tú tignarligt fuglaberg beint frammanfyri og undir tær, og tú kanst næstan rætta teg eftir havhestunum. Túrurin tekur bert einar 45 minuttir og setur veruliga gongd í blóðrenslið.
Gongutúrurin niðan í Ambadal og út til Búgvan tekur 3-4 tímar. Á hesum túrinum fært tú eisini nógvar stórbærar upplivingar. Gang fyrst túrin, sum er lýstur omanfyri, og halt síðan fram niðan á Hálsin, sum liggur í gott 400 metra hædd. Haðani verður gingið oman gjøgnum Ambadal, fram við Festirsteini. Á túrinum sært tú nógvan heiðafugl, sum nú skúgv, spógva, mýrusnípu og tjaldur. Komin heilt út á bakkan, sæst niður yvir hægsta stakk í Føroyum, Búgvan, sum er 188 metrar høgur. Her sært tú nógvan sjófugl, eitt nú havhest, lomviga og lunda. Ert tú eystan fyri Búgvan, kanst tú í vestri síggja Risan og Kellingina, og longri burturi sært tú Mýling á Streymoynni.
Skalt tú niðan á hægsta tind í Føroyum, Slættaratind, kanst tú antin koyra á Eiðisskarð og haðani ganga seinastu knapt 500 metrarnar niðan á tindin. Tú kanst eisini gera ein heildagstúr, har tú gongur heilt frá Gjógv og fyrst niðan á Gráfelli (857 metrar) og so niðan á Slættaratind. Hetta er ein langur og strævin túrur. Ein góðveðursdag á Slættaratindi sært tú stóran part av landinum, og tað kenst sum eitt lítið Himalaya. Nógv plaga at leita sær niðan á Slættaratind um miðsummarleitið fyri at síggja sólina fara í kav og rísa aftur nakrar tímar seinni. Hetta er eitt upplivilsi fyri lívið.


text:
Sosialur ráfiskagrunnur skipaður fyri Suðuroy
Tað gekst illa hjá Útvarpinum at toga burturúr løgmanni, hvussu hesin sosiali ráfiskagrunnurin er samanskrúvaður, sum formaðurin í Kommunufelagnum og hann hava snikkað saman í dag - og sum bert er galdandi fyri Suðuroynna.
Løgmaður hevur áður sagt, at eldraøkið í Suðuroynni ongan trupulleika hevur fíggjarliga, men nú tað nærkast løgtingsvalið, hevur pípan fingið annað ljóð. Nú hevur hann gjørt eina lukrativa serskipan fyri júst ta oynna.
Nes, Sjóvar - og Runavíkar kommunur hava fíggjarætlað við einum halli í egnum kassum á 16 mió. kr. tilsamans á eldraøkinum í 2019. Tað hevur als ongan áhuga fyri Dennis Holm og Aksel V. Johannessen.
Kanska veljararnir leggja sær tað í geyma, nú fólkatings- og løgtingsval er í hondum.


text:
Søga 17. januar 2019
Í 3 ella 4 søgudagar fara vit at arbeiða við 2. heimsbardaga.
Meiningin er at:
Bólkarnir og evnini avtalaðu við seinast, og er úrslitið hetta:
Góðan arbeiðshug :o)
Søga 22. november 2018
100 ár síðan Fyrri heimsbardagi brast á (1:3)
Arvurin og avleiðingarnar eftir fyrra heimsbardaga.
Lurtið eftir hesari sendingini antin á telduni ella á tlf. við hoyratelefonum í skúlanum.
Tey, sum hava tlf., skriva svar inn á pappír og tey, sum hava teldu við, hava møguleika at velja at skriva beinleiðis inn á telduna og prenta út.
Til tey sum hava teldu: Loggið inn á "365" og svarið spurningunum har.
Tit kunnu kopiera spurningarnar inn í tykkara nýggja skjal og skriva svar undir hvørjum spurningi sær.
https://kvf.fo/netvarp/uv/2014/04/24/100-r-sani-fyrri-heimsbardagi-brast
1. Hvørji 4 keisaralond detta sundur og gerast til nýggj lond, sum ein avleiðing av Fyrra Heimsbardaga?
2. Hvat hendi 11. nov. 1918?
3. Hvat hendi 26. juni í 1919, og hvør var avleiðingin?
4. Hvør skrivaði undir friðaravtaluna?
5. Umleið hvussu nógv fólk doyðu undir Fyrra heimsbardaga?
6. Hvat halda nógvir søgufrøðingar um tíðina frá 1914 til 1945?
7. Hvat innibar “Dawes ætlanin” sum varð gjørd í 1924?
8. Í hvørjum landi situr Tito við valdi frá 1945 til hann doyr í 1980?
9. Nær verður ST sett á stovn, og hvat stendur ST fyri?
10. Hvørja avleiðing hevði tað, at londini undir 2. heimsbardaga høvdu “valdsjavnvág”?
11. Hvørja avleiðing hevði Kalda kríggið fyri Týskland?
12. Hvat segði heimsspekingurin Emanuel Kant um “Demokratisk lond”?
13. Hvør var høvuðsmeginreglan, sum varð skrivað niður eftir seinni heimsbardaga?
100 ár síðan fyrri heimsbardagi brast á(2:3)
Støðan hjá kvinnuni:
http://kvf.fo/netvarp/uv/2014/04/16/100-r-sani-fyrri-heimsbardagi-brast (34:35)
14. Hvørjar samfelagsligar broytingar hevur 1. heimsbardagi fyri kvinnurnar?
Spurningar til søgu 27. september 2018 😊 9. flokkur
Italia:
· Mussolini hevði ein dreym. Hvat var dreymurin um?
· Hvat merkir ”fasisma”?
· Hvussu gekk tað fyri seg, tá ið Mussolini ráddi í Italia?
· Hvat merkir hernaðardubbing?
· Hvussu vóru fasistarnir eisini róptir?
· Hví dámdu so nógv Mussolini?
Týskland:
· Greið frá um “Mein kampf”.
· Hvat er Versaillessáttmálin?
· Pengaseðlarnir ikki vóru verdir tað pappírið, teir vóru prentaðir á… Hvussu tá?
· Greið frá búskaparkreppuni í Týsklandi.
· Hvat merkir ”dolkastungusøgan”?
· Greið frá, hvussu Hitler kom til valdið.
· Hvussu broyttist alt, tá Hitler kom til valdið?
· Hvat vallyfti helt Hitler?
· Greið frá áganginum á jødar, sigoynarar og onnur óynskt menniskju.
Russland:
· Hvussu var støðan í Russlandi eftir borgarakríggið? Hví?
· Hvussu var lívið sum kommunistur í Russlandi?
· Hví ávaraði Lenin fólk ímóti Stalin?
· Hvørjar vóru ætlanirnar hjá Stalin við Sovjetsamveldinum?
· Hvat hendi við teimum, sum søgdu Stalin ímóti?
· Greið frá um undirvísingina í fimmáraætlanunum hjá Stalin.
· Hvat er ”úrvalskommunistarnir”?
· Greið frá um Moskvarættargongdirnar.
· Hvat var endamálið við hansara framferðarhátti?
· Hvussu fyrireikaði Stalin Sovjetsamveldið til kríggj?
Spania:
· Hvussu kom Francisco Franco til valdið?
· Hví komu nógv sjálvboðin úr øðrum londum til Spania at stríðast saman við Fólkafylkingini?
· Hvørjum hjálpti Italia, Týskland og Sovjetsamvaldið og á hvønn hátt?
· Hvat var endamálið við bumbingunum tann 27. apríl 1937?


text:
Skriviátakið í 2016 byrjar í viku 43
Lagt út hevur: Finn Thomsen tann: 21.10.2016
Tvøroyri skúli og Trongisvágs skúli fara í viku 43 at hava eitt skriviátak, har allir næmingar skúlans fara at skriva frían tekst ein tíma um dagin.
Hetta er í tíðarskeiðnum frá 24. oktober til 28. oktober.
Hvør einstakur næmingur fær eitt serligt skrivihefti til júst hetta skriviátakið. Og vit øll vóna, at skriviátakið verður til gleði og gangs fyri børn tykkara.
Kanningar vísa, at tað, ið ein næmingur festir á blað mennir fatanina og harvið lesingina, og at skriving eisini er ein háttur hjá næminginum at ogna sær vitan.
Í hesum átakinum, skal barn tykkara skriva út frá egnum hjarta, egnum høvdi – ella sum ein sigur:” frá livrini”. Barnið fer at fáa ymiskar uppgávur gjøgnum vikuna, har møguleiki verður at menna førleikan at skriva frían tekst.
Tann fjalda læran er, at hvør einstakur næmingur skal finna sína skrivigleði fram og fáa kensluna 'at megna' fram. Vónandi eisini hugin at skriva og hugsanina, at tað er ikki so galið ella torført at seta orð á pappír.
Uppgávan hjá foreldrunum er, at barn tykkara hevur góðan blýant við, og at barnið er úthvílt og væl fyri, tá tað kemur í skúla.
Tað verður flokstoymið, ið ger av, hvussu skrivitímin fer fram og nær á degnum tímin er.
Vit øll gleða okkum til skriviátakið.
Førleikastovan


text:
Glóðheit poppstjørna leitar á Vágsbø
Bólkurin Lukas Graham telist millum heitastu og størstu poppstjørnur í heiminum í løtuni, og í grundini skuldi tað verið púra óhugsandi, at bólkurin leitaði til Føroya at spæla júst nú. Men tað gera teir.
Samstundis sum teir spæla útseldar konsertir í USA, vitja tey kendastu talkshowini, eru tilnevndir til tríggjar Grammy-heiðurslønir og spæla live til eitt nú MTV og Billboard heiðurslønahandanir, hava teir avgjørt at koma aftur til Føroya at spæla. Konsertin við Lukas Graham verður á Summar Festivalinum í august.
Lukas Graham spældi á Summar Festivalinum fyri tveimum árum síðani, og mong halda, at tað telist millum bestu framførslur á festivalinum nakrantíð. Tveir mánaðir seinni vitjaði bólkurin aftur í Føroyum og spældi tvær framúr konsertir í Havn. Síðani tá hevur bólkurin fingið sítt veruligt altjóða gjøgnumbrot og telist nú millum heitastu poppnøvn í heiminum.
– Í okkara eygum var Lukas Graham ein heimsstjørna longu fyri tveimum árum síðani, men nú heldur restin av heiminum tað sama. At fáa Lukas Graham aftur á Summar Festivalin at spæla er eitt tað størsta scoopið, vit hava gjørt í søguni hjá festivalinum, sigur Erik Biskopstø, sum er ein av fyriskiparunum av Summar Festivalinum.
Lukas Graham spælir bert eina konsert í Danmark í summar, men hann hevur sett pláss av í kalendaranum til at vitja aftur í Føroyum.
– Í grundini átti tað at verið ógjørligt hjá okkum at fingið ein slíkan bólk á okkara festival júst nú, tí allur heimurin togar í teir, men Lukas Graham ynskir at koma aftur til Føroya at vitja, og tí letur hetta seg gera, sigur Erik Biskopstø.
Lukas Graham hevur fingið serligt samband til Føroya, her teir hava verið sera væl móttiknir, og tað hava fólk eisini sæð aftur, tá ið sangarin Lukas Forchhammer fleiri ferðir hevur verið at sæð í USA í føroyskari troyggju, sum hann fekk sum gávu í Føroyum.
Lukas Graham spælir á Summar Festivalinum fríggjakvøldið 11. august.


text:
Føroysku dreingirnir koma illa frá byrjan í báðum hálvleikunum. Tá 10 minuttir vóru farnir, hevði Spania skorað tvær ferðir, og støðan í steðginum var 3-0.
Byrjanin av seinna hálvleiki var ikki stórt betri. Bara tveir minuttir vóru farnir, tá Spania økti til 4-0, og lítla løtu seinni skoraðu teir til 5-0. Suðurevropeiska landið, sum verður mett at vera sterkasta liðið í kappingini, fekk eitt mál afturat miðskeiðis í seinna hálvleiki.
Føroyski venjarin, Pætur Clementsen, viðgongur, at mótstøðuliðið var í serflokki, og sterku einstaklingarnir góvu føroyingunum stórar trupulleikar. Hann fegnast tó um, hvussu ungu menninir reistu seg eftir truplar byrjanir í báðum hálvleikunum.
- Tað positiva, sum vit kunnu taka við okkum, er framúr góða arbeiðsavrikið, og serliga mátin vit reageraðu uppá tann mótgangin, sum rakti okkum fyrstu løturnar av báðum hálvleikunum.
- Tað krevur sín mann at reisa seg, eftir at spaniólar skora til 5-0 tíðliga í seinna hálvleiki. Tað megnaðu okkara leikarar tíbetur, og tað skulu teir hava rós fyri, sigur Pætur Clementsen við heimasíðuna hjá FSF.
Landsliðsvenjarin sigur, at nú skal hópurin hava hvíld, og síðani fyrireika seg til seinasta dystin, sum er móti Makedónia komandi fríggjadag. Í hinum dystinum í bólkinum vann Ísrael 4-1 á Makedónia.


text:
Frá 2021 byrjar nýggj kapping, fyribils nevnd Europa League 2, sum ávirkar føroysku liðini, sum spæla seg í Europa.
UEFA hevur saman við ECA avdúkað, at frá 2021 verður ein nýggja kapping afturat Champions League og Europa League, sum vit kenna í dag. Hendan kapping hevur enn ikki fingið navn, men hon ávirkar føroysku liðini.
Endamálið við kappingini verður sagt at vera, at fleiri lið skulu spæla í bólkaspælinum enn nú. Núverandi Europa League bólkaspæl minkar frá 48 niður í 32 lið, meðan bólkaspælið í nýggju kappingini eisini skal umfata 32 lið. Føroysku liðini sum frammanundan hava spælt seg í Europa League, fara frá 2021 at spæla í nýggju kappingini, tí einans lið frá 15 teimum bestu deildunum sleppa við í Europa League. Hetta merkir tó ikki, at møguleiki ikki er fyri at møta stórum liðum, tí hesi vera eisini í nýggju kappingini. BBC skrivar m.a., at nummar sjey í Premier League, Seriu A, La Liga og Bundesliguni m.a. skulu spæla í hesi nýggju kappingini og ikki í Europa League sum nú.
Sum skilst fer hetta ikki at hava nakra neiliga ávirkan á pengaupphæddirnar, sum føroysku liðini fáa fyri at spæla seg í Europa kappingina.


text:
Martin Joensen (1953)
Martin Joensen (føddur 27. august 1953 í Vestmanna) er føroyskur tónleikari, sangari, sangskrivari og listamálari. Martin er útbúgvin grafikari, men er serliga vorðin kendur sum tónleikari, sangskrivari, tónasmiður og sangari. Millum ár og dag hevur hann spælt við fleiri ymiskum tónleikabólkum, og yrkingar hansara eru givnar út á ymsum plátum, bondum og fløgum, og í 2006 savnaðar í heildarsavn. Martin var føddur í Vestmanna í 1953, og har vaks hann upp. Foreldur hansara vóru Emil Joensen av Heygum, Vestmanna, og Maria Joensen (fødd Jacobsen) av Vatnsoyrum. Hann var næstelstur av fýra systkjum. Hann tók realprógv í 1970, síðan studentsprógv úr Hoydølum í 1973. Hann er útbúgvin teknari og grafikari á Skolen for brugskunst í 1982. Martin hevur gjørt vart við seg á ymiskum listaøkjum. Hann er tónleikari, hevur skrivað sangir og yrkingar, myndskrýtt, skrivað sangleikir og gjørt løg. Fyrsti teksturin, sum varð nýttur til útgávu, var “Svarti Ravnur”, sum Kræklingar spældu inn í 1975-76. Hann hevur verið limur í tónleikabólkinum Vestmenn síðani fyrst í 1982, teir hava givið út fimm plátur.
Yrkingin Morgun er prentað í Grønu sangbók, sum kom út í 1993. Í Grønu songbók er hann umboðaður við 36 sangum, teir flestu av hesum hevur hann eisini sjálvur gjørt lag til.
Í 1986 gav Martin Joensen út bandið „Morgun“. Bandið hevur heitið eftir hesari yrkingini, sum Martin gjørdi lag til og sjálvur syngur á bandinum.
Innihaldsyvirlit
Útgávur[rætta | rætta wikitekst]
Egnar tónleikaútgávur[rætta | rætta wikitekst]
- Morgun, 1986
- Skuggagestir, 1991
- Blátt í støðum, 1993
- Áraløg (savnsfløga), 2002
- Á Brúnni, 2006
- Kvøld, 2010[1]
Við Vestmonnum[rætta | rætta wikitekst]
- Brot, 1983[2]
- Kanska í dag, 1985
- Vestmenn 3, 1988
Bøkur[rætta | rætta wikitekst]
Yrkingar og týðingar til aðrar sangarar[rætta | rætta wikitekst]
Eivør Pálsdóttir[rætta | rætta wikitekst]
Hann hevur yrkt sangir til eitt nú Eivør Pálsdóttir:
- Mannabarn
- Kavin kom
Hallur Joensen[rætta | rætta wikitekst]
Martin Joensen hevur yrkt og umsett fleiri sangir, sum Hallur Joensen syngur:
- "Kyss ein eingil hvønn morgun" (umsett)
- "Eingin annar" (yrkt),
- "Enn stendur hurð mín opin" (yrkt saman við Jákup Zachariassen),
- "Her í bygdini" (umsett, upprunaheitið: In a Town This Size),
- "Nú kanst tú hava tað so gott" (yrkt),
- "Gyltu Ljósakrúnurnar" (umsett, upprunaheitið: Crystal Chandeliers)
- "Tá eg komi fram"
Linda Andrews[rætta | rætta wikitekst]
- Kavajól (Let it snow) - Martin Joensen hevur umyrkt sangin. Orð: Sammy Cahn / Lag: Jule Styne.
- Jól eru í hondum (happy xmas/war is over) Martin Joensen hevur umsett eftir John Lennon
Gunnar Justinussen[rætta | rætta wikitekst]
- Lívið er ov stutt til klandur - Føroyskaður/umyrktur eftir “We Believe in Happy Endings” eftir Bob McDill.
- Enn eina ferð - Orð: Martin Joensen, 2008 / Lag: Jákup Zachariasen
- Luossabiddarin (Omkring tiggarn från Luossa) Martin Joensen umsetti, Dan Andersson yrkti
Familja[rætta | rætta wikitekst]
Foreldrini vóru Emil Joensen av Heygum, Vestmanna, og Maria Joensen (fødd Jacobsen) av Vatnsoyrum. Martin vaks upp í Heygatúni, hann er næstelstur av 4 systkjum. [4]Sonur Martin, Sakaris Emil Joensen, er eisini tónleikari.
Keldur[rætta | rætta wikitekst]
- ↑ Martinjoensen.wordpress.com
- ↑ Rateyourmusic.com
- ↑ Sprotin.fo, Lat meg goyma teg (pappírsbók)
- ↑ Martinjoensen.com


text:
33 grundir at fegnast um 2016
Tað svitast ikki, at vit sóu nógv afturstig í 2016, og nógv tykjast hava kolldømt árið sum eitt ræðuligt ár. Men var tað nú so galið? Tykkum fyri at takka hava vit funnið 33 grundir at fegnast um 2016.
Í felag hava vit leyslatið 650 órættvíst fongslað og illa viðfarin fólk. Tað er næstan tvey um dagin! Saman hava vit eisini broytt lóggávu í 40 londum. Í einum ári, sum var merkt av stórari óvissu, funnu vit altso eitt, sum vit øll kunnu vera vís í: Tað er ikki nóg mikið at ilskast um órættin; broytingin hendir, tá ið vit saman bretta upp um armar og fara til verka.
Her eru tær 33 lívsjáttandi søgurnar um, hvussu tit hjálptu okkum at broyta lív og umstøður hjá fólki úr øllum heraðshornum á heiminum í 2016.
Albert Woodfox, USA
Leyslatin í februar eftir 43 ár og 10 mánaðir í einkliva í einum statsfongsli í Louisiana. “Eg fái ikki lagt nóg stóran dent á, hvussu stóran týdning tað hevur at fáa brøv ymsastaðni úr heiminum,” segði Albert. “Tað fekk meg at kenna meg verdan. Tað gav mær styrki – sannførdi meg um, at tað, eg gjørdi, var rætt.” Tað var í sambandi við átakið Skriva fyri lívi, at stuðlar í hundraðtúsundatali strongdu á at fáa hann leyslatnan.
Mazen Mohamed Abdallah, Egyptalandi
Leyslatin úr varðhaldi í februar. Trygdarpolitiiið hevði neyðtikið tann 14 ára gamla drongin í eini roynd at fáa hann at játta seg sekan. Tá ið Amnesty varpaði ljós á søguna, birti tað skjótt í nógva fjølmiðlaumrøðu. Hetta hóvaði tí egyptisku stjórnini so illa, at hon ikki sá sær onnur ráð enn at sleppa Mazen leysum. “Eg fái ikki sagt við orðum, hvussu takksamur eg eri Amnesty International fyri at geva mær sonin aftur,” segði mamma Mazen.
Kostyantyn Beskorovaynyi, Ukraina
Leyslatin í februar eftir áhaldandi trýst frá Amnesty-stuðlum. Í juli og august vórðu tólv menn aftrat og ein kvinna leyslatin eftir spentar fundir millum myndugleikarnar og Amnesty International og Human Rights Watch. Tey høvdu øll sitið í loyniligum varðhaldi í Kharkiv har norðuri í Ukraina. Á fundum gjøgnum árið handaðu vit áhaldandi ukrainskum embætisfólkum ein lista við nøvnum. Á listanum stóðu eisini Kostyantyn og hini leyslatnu. “Takk fyri arbeiðið, tit gera,” segði Kostyantyn seinni við okkum. “Eg helt ongantíð eg fór at sleppa leysur.”
Mahmoud Hussein, Egyptalandi
Leyslatin í mars. Í meira enn tvey ár sat tann 20 ára gamli studenturin í varðhaldi uttan at sleppa fyri rættin. Hann varð handtikin í 2014, 18 ára gamal, fyri at ganga í eini T-shirt við áskriftini “Tjóð uttan píning”. 145.000 fólk um allan heim tóku lut í átakinum at fáa hann leysan. Hetta var ein liður í átakinum Steðga píning.
“Eg eri tykkum Amnesty-aktivistum, sum skipaðu fyri stuðulsátakinum, so takksamur. Tað gav mær vón, og eg kendi meg veruliga stuðlaðan, tí hóast eg var avbyrgdur frá fólki, í einum kirkjugarði fyri livandi, livdi eg í huganum á øðrum.” – Mahmoud Hussein, oktobur 2016
Phyoe Phyoe Aung, Myanmar
Leyslatin í apríl. Amnesty-stuðlar úr øllum heiminum skrivaðu tey meira enn 394.000 brøvini, teldubrøvini, tweetini og annað fyri at fáa hana leysa. Hetta var ein liður í átakinum Skriva fyri lívi. Hon varð leyslatin saman við nógvum øðrum lesandi mótmælisfólkum. “Stóra takk, øll somul”, skrivaði hon herfyri í einum brævi til stuðlarnar. “Ikki bara fyri at tit tóku lut í átakinum at fáa meg leyslatna, men eisini fyri at tit hjálptu okkum at halda lív í vónini og trúnni.”
Maria Teresa Rivera, El Salvador
Leyslatin í mai. Tann 33 ára gamla kvinnan varð í 2011 dømd 40 ára fongsul, eftir at hon hevði mist tað ófullborna fostrið. Amnnesty-aktivistar í túsundatali úr øllum heiminum skrivaðu brøv og heittu á El Salvador um at avkriminalisera fosturtøku. “Eg eri hvørjum manni og hvørji kvinnu, sum fylgdi míni sak við tí logandi kertuljósinum, og sum vónaði, at eg fór at verða leyslatin, ómetaliga takksom,” skrivaði hon seinni.
José Marcos Mavungo, Angola
Leyslatin í mai. Hann varð dømdur fyri uppreistur í septembur 2015, tí hann hevði hjálpt til at skipa fyri einum friðarligum mótmælistiltaki.
Khadija Ismayilova, Aserbadjan
Leyslatin í mai. Eftir at tann virðislønti journalisturin hevði kært dómin, setti hægstirættur í landinum revsingina úr hálvum áttanda árs treytaleysari fongsulsrevsing niður í trý ára treytaða fongsulsrevsing. Í marsmánað vórðu eisini 11 onnur, teirra millum navnframir journalistar, leyslatin. Hetta hendi aftan á tvey ára lobbyarbeiði og átøk og við tykkara stuðli.
Yecenia Armenta, Meksiko
Leyslatin í juni. Tá ið hon varð handtikin tann 10. juli í 2012, varð hon avbard, næstan kolsúrniseitrað, neyðtikin og pínd í 15 tímar, til hon játtaði seg seka í at hava hjálpt til at beina fyri manninum. Amnesty-stuðlar gjørdu einar 300.000 royndir at hjálpa henni. Hetta var ein liður í átøkunum Steðga píning og Skriva fyri lívi. “At fáa øll hesi brøvini, sum siga mær, at eg ikki eri einsamøll,” segði hon, ”gevur mær eina fjálga kenslu. Og eg hugsi: Ja, tað passar, eg eri ikki einsamøll.”
17 angolskir ungdómsaktivistar, Angola
Leyslatnir við treytum síðst í juli eftir áhaldandi átøk. Millum tey leyslatnu var Sedrick de Carvalho, sum var handtikin fyri at vera við í einum lesibólki, har ung kjakaðust um fólkaræði og frælsi. “Eg vil takka Amnesty International,” segði hann seinni. “Tykkara stuðli fyri at takka eru vit ikki í fongsli longur.”
Ildefonso Zamora Baldomero, Meksiko
Leyslatin tann 12. august. Umhvørvisaktivisturin og samvitskufangin hevði verið órættvíst fongslaður í níggju mánaðir. “Av hjarta takki eg Amnesty International um allan heim,” segði Ildefonso. “Mær fattast orð at siga tykkum, hvussu óendaliga takksamur eg eri tykkum.”
Belén, Argentina
Leyslatin úr varðhaldi í august. Meira enn 120.000 fólk úr øllum heiminum skrivaðu undir áheitanina, sum í juli varð send myndugleikunum á staðnum um at sleppa Belén leysari. Tann 27 ára gamla kvinnan var dømd 8 ára fongsul, tí hon hevði mist tað ófullborna fostrið. Hon bíðar enn eftir endaligum dómi.
Fred Bauma og Yves Makwamba, Lýðveldið Kongo
Vórðu leyslatnir síðst í august. Ikki færri enn 170.000 fólk tóku lógvatak saman at hjálpa teimum báðum ungu aktivistunum úr Lýðveldinum Kongo. Hetta var ein liður í átakinum Skriva fyri lívi. “Hvørt einasta bræv, hvør einasta vitjan, hvørt einasta orð hevur styrkt okkum og stimbrað hugin at halda á í tí drúgva, men rættvísa stríðnum fyri frælsi og fólkaræði,” segði Yves. Aftur at teimum báðum vórðu eisini tíggju aðrir aktivistar, sum eisini vóru limir í ungdómsrørsluni LUCHA, leyslatnir í 2016.
Homa Hoodfar, Iran/Kanada
Leyslatin í septembur. Tann kanadiski-iranski borgarin er professari í mannfrøði og undangongukvinna fyri kvinnurættindum. Fólk í tíggjutúsundatali í Kanada og aðrastaðni við skrivaðu undir áheitanina á myndugleikarnar um at sleppa henni leysari.
31 friðarlig mótmælisfólk leyslatin, Gambia
Leyslatin móti veðhaldi í desembur. Ein teirra var andstøðuleiðarin Ousainou Darboe. Amnesty virkaði miðvíst fyri at fáa tey leyslatin og heitti eisini á sínar stuðlar um at sýna teimum samhuga. Mótmælisfólkini vórðu leyslatin í kjalarvørrinum á einum friðarligum vali, har fólkið gekk á odda og feldi tað kúgandi stýrið hjá Yahya Jammeh.
Tín stuðul hjálpti okkum gera slóðbrótandi avdúkingar, sum broyttu lív.
Irak: 293 illa viðfarin fólk leyslatin úr varðhaldi –
Í mai fingu vit serliga atgongd til eina bráðfeingis savningarlegu í Anbar, vestan fyri Baghdad í Irak. Vit komu fram á okkurt um 700 fólk, summi teirra heilt niður í 15 ára aldur, sum vórðu afturhildin undir ótolandi umstøðum, undir illgruna fyri at hava samband við Islamiskan stat (IS). Vit almannakunngjørdu alt fyri eittt avdúkingina, sum fekk nógva miðlaumrøðu. Harumframt vóru vit á týdningarmiklum fundi við irakiska forsætisráðharran. Úrslitið var, at 293 fólk vórðu leyslatin.
Nigeria: 100 fólk flutt úr ræðuligum umstøðum
Tann 11. mai avdúkaðu vit, at í minsta lagi 149 fólk vóru deyð í eini hernaðarligari nigeriskari savningarlegu í 2016. Tey vóru eftir øllum at døma deyð í hungri, av vatntroti og av sjúku. Millum tey deyðu vóru 11 pinkubørn og børn yngri enn seks ár. Hóast tann nigeriski herurin alment avsannaði avdúkingina, vórðu okkurt um 100 varðhaldsfangar leyslatnir, beint eftir at okkara frágreiðing var almannakunngjørd.
Tú hjálpti okkum at bjóða ítróttastjórnareindum av og fáa krígsbrotsfólk dømd.
Altjóða fótbóltsmyndugleiki boyggir seg fyri trýsti
Í mars avdúkaðu vit, hvussu gestaarbeiðarar, sum bygdu ein leikvøll til heimsmeistaraskapin í fótbólti í Katar í 2022, vórðu misnýttir. Stuðlaátøk og kanningararbeiði hjá Amnesty fingu bæði katarskar myndugleikar, byggifyritøkur og FIFA at taka málið upp. Tvær fyritøkur góvu sínum arbeiðsfólkum passini aftur. Ein fyritøka, sum serliga stóð fyri skotum, varð uppsøgd í seks mánaðir. Altjóðafelagsskapurin fyri frælsan ítrótt (sum skal brúka ítróttahentleikarnar í Katar í sambandi við heimsmeistaraskapin í frælsum ítrótti í 2019) lovaði at taka málið upp, hóast felagsskapurin ikki sjálvur var nevndur í frágreiðingini hjá Amnesty. FIFA lovaði at seta eina óhefta nevnd at hava eftirlit við umstøðunum á byggiplássum, sum hava samband við heimsmeistaraskapin í 2022.
Krígsbrotsmaður dømdur í Kjadd
Við einum avgerandi altjóðarættarligum úrskurði varð fyrrverandi forsetin Hissène Habré tann 30. mai dømdur lívlangt fongsul fyri brotsverk móti mannaættini, krígsbrotsverk og píning. Brotsverkini vórðu framd í Kjadd árini 1982-1990. Millum prógvini hjá ákæruvaldinum vóru Amnesty-frágreiðingar úr 1980-árunum og ein serfrøðingavitnisfrágreiðing hjá einum fyrrverandi starvsfólki hjá Amnesty.
Tú hjálpti at bjarga lívi.
Iranskur tannáringur slapp undan avrætting
Alireza Tjiki varð bjargaður undan gálganum, eftir at mótmælir úr øllum heiminum høvdu fordømt ta ætlaðu avrættingina. Eftir ætlan skuldi hann heingjast tann 15. mai 2016, men eftir áhaldandi trýst frá starvsfólkum hjá Amnesty og tweet frá aktivistum við boðskapinum #SaveAlireza valdu myndugleikarnir at steðga avrættingini. Alireza er ikki tryggur enn – tí heita vit nú á Iran um at ógilda deyðadómin.
Avrættingar steðgaðar í Maldivunum og Indonesia
Tykkara áhaldandi stuðul í sambandi við arbeiðið at fáa deyðarevsing avtikna um allan heim munaði veruliga í Maldivunum og Indonesia. Í juli hjálptu tit okkum at steðga – í øllum førum fyribils – tí ætlaðu uppafturtøkuni av arvættingum í Maldivunum eftir meira enn 60 ár. Amnesty-stuðlar løgdu nógv fyri at forða fyri, at 14 fólk í Indonesia, sum eftir órættvísa rættargongd vóru dømd fyri rúsevnabrotsverk, vórðu avrættað. Tíverri vórðu fýra teirra avrættað, men ólavsøkudag vórðu hinar tíggju avrættingarnar útsettar, og myndugleikarnir lovaðu at kanna sakirnar væl og virðiliga. Átakið at bjarga teimum tíggju heldur fram.
10 ára gomul sýrisk genta fær lívsneyðuga skurðviðgerð
Eftir altjóða trýst frá Amnesty-stuðlum og øðrum eydnaðist tað tann 13. august at flyta eina illa særda 10 ára gamla sýriska gentu burtur úr býnum Madaya og leggja hana undir bráðneyðugan skurð. Ghina Ahmad var farin at keypa mammuni heilivág, tá ið ein sniðskjútti úr sýriska stjórnarherinum skeyt hana í beinið.
Tykkara stuðul gjørdi mun, tá ið lóggávan varð broytt í 40 londum.
Burkina Faso lovar at basa barnagiftu og tvingsilsgiftu
Tykkara hjálp fyri at takka bant stjórnin í Burkina Faso seg í februar til at steðga barnagiftu og tvingsilsgiftu í landinum. Stjórnin bant seg til at hækka giftingaraldursmarkið hjá gentum upp í 18 ár og at bera so í bandi, at tvingsilsgifta verður greidliga skilmarkað í lógini. Meira enn hálv millión skrivaði undir okkara umbøn. Hetta var ein liður í átøkunum Mín kroppur, míni rættindi og Skriva fyri lívi – og umbønin ávirkaði stjórnina.
“Tað er imponerandi, at Amnesty við brøvum og postkortum í túsundatali megnaði at bjóða myndugleikunum av við atliti at barnagiftu og tvingsilsgiftu.” Løgmálaráðharrin í Burkina Faso, apríl 2016
Malavi: Nýggj lóg verjir fólk við albinismu
Meira enn 225.000 skrivaðu undir okkara áheitan á malaviskar myndugleikar um at verja fólk við albinismu fyri morði. Trýstið úr øllum heiminum bar í sær, at Malavi í septembur broytti tvær lógir, sum verja fólk við albinismu fyri harðskapi og morði. Í dag fáa tey, sum verða tikin við beingrindum ella kropspørtum hjá fólki við albinismu uppi á sær, lívlangt fongsul, verða tey dømd.
Gongur framá at basa píning
Tykkara áheitanir um at steðga píning fingu fleiri lond at taka stig til at basa framferðarháttinum. Guinea gjørdi píning til brotsverk, og Togo herdi lógina at fáa hana at samsvara við altjóðarætt. Eftir at Amnesty-stuðlar í fleiri ár hava virkað fyri tí, hevur Kanada loksins bundið seg til at steðga píning. Landið hevur nevniliga staðfest tað ókravda ískoytið til millumtjóðasáttmálan ímóti píning (OPCAT). Eftir at Amnesty-aktivistar í trý ár høvdu virkað fyri hesum, fekst í ár ein søguligur úrskurður um politipíning í Filipsoyggjum. Hetta var fyrstu ferð, at nakar varð dømdur eftir lógini um píning, sum varð viðtikin í 2009.
Gongur framá við rættindunum hjá upprunafólki í Kanada
Í august setti Kanada eina landsfevnda, óhefta kanning í verk, í sambandi við at kvinnur og gentur av upprunafólki eru horvnar og myrdar. Hetta hendi, eftir at Amnesty-stuðlar, áhugabólkar fyri kvinnur av upprunafólki og onnur í meira enn tíggju ár høvdu strongt á myndugleikarnar.
Nýggj lóg fyri horvin í Peru
Ein nýggj lóg ber í sær, at fólk í túsundatali, sum hava sóknast eftir sínum horvnu kæru, loksins hava fingið ein møguleika at fáa greiðu á, hvat ið varð av teimum. Lógin varð viðtikin í juni, eftir at Amnesty-stuðlar í Peru áhaldandi høvdu strongt á myndugleikarnar at fáa teir at kanna, hvat ið varð av øllum teimum, sum vórðu burturflutt og hvurvu í hondunum á herinum og hernaðarbólkum undir tí vápnaða stríðnum í landinum árini 1980-2000.
Gongur framá við rættindunum hjá upprunafólki í Australia
Í kjalarvørrinum á samskipaðum átøkum, og at vit almannakunngjørdu okkara frágreiðing um rættindir hjá ungum av upprunafólki, varð søga skrivað í Queensland í Australia í ár. Eftir fimm áratíggjur við órætti, fara 17 ára gomul, samsvarandi altjóðarætti, nú ikki longur at sita í fongsli saman við vaksnum og at verða stillað fyri rættin sum vaksin. Hetta fer at bøta um møguleikarnar hjá børnum, serliga børnum av upprunafólki, sum eru í 22 ferðir størri vanda enn onnur børn fyri at enda í varðhaldi, at koma aftur á beint.
Norra og Danmark: Søguligt frambrot til frama fyri rættindir hjá transkyndum
Í juni viðtók Norra eina nýggja lóg, sum eftir eini skjótari og gjøgnumskygdari mannagongd tryggjar transkyndum atgongd til løgliga kynviðurkenning. Lógin er sera týdningarmikil, tí hon letur einstaklingar sjálvar taka avgerð um sítt kyn og ger upp við tann skammiliga arvin við krøvum, sum valda mismun og eru brot á fleiri mannrættindir. Í mai viðtók danska fólkatingið, at transkyndir samleikar ikki longur skulu bólkast sum sinnisbrek.
Saudiarabia: Hópbumbur afturhildnar
Fólk um allan heim tóku lut í okkara átaki at varpa ljós á tær oyðandi avleiðingarnar av hópvápnunum, famleiddum í Tí sameinda kongsríkinum, USA og Brasil, sum Saudiaarabia og tess sameindu hava brúkt í Jemen. USA hevur síðan steðgað flutninginum av hópbumbum til Saudiarabia, og stjórnin í Tí sameinda kongsríkinum hevur boðað frá, at hon hevur biðið Saudiarabia um eina “nýggja tilsøgn”.
Alsamt fleiri lond seta deyðarevsing úr gildi
Trýstið úr øllum heiminum at fáa deyðarevsing avtikna veksur alsamt. Tann 12. mai setti Nauru sum tað 103. landið í heiminum deyðarevsing úr gildi fyri øll brotsverk. Og í juli góðkendi tjóðartingið í Guinea eitt uppskot til nýggja revsilóg við ongari deyðarevsing. Verður lógin viðtikin, verður Guinea tað 19. afrikanska landið at seta deyðarevsing úr gildi fyri flestu brotsverk.
Forða handli við píningarútbúnaði
Áralong átøk hjá Amnesty-stuðlum og Omega Research Foundation fingu í oktobur Europasasamveldið at byrgja fyri handli við útbúnaði, sum verður brúktur til píning og avrætting. Tær viðtiknu avmarkingarnar eru løgfrøðiliga bindandi fyri øll limalondini í Europasamveldinum.
Pólland – kvinnur slóða fyri kúvending í sambandi við ætlað fosturtøkubann
Í oktobur tustu pólskar kvinnur og gentur í sera stórum tali út á gøturnar at mótmæla ætlanini um at seta eitt fosturtøkubann inn í ta frammanundan sera avmarkandi fosturtøkulógina í landinum. Kvinnur fóru í verkfall fyri at sýna sína kollektivu vreiði um uppskotið, og fólk í túsundatali, teirra millum Amnesty-stuðlar, bóru teimum samhugakvøður. Endin var, at stjórnin dró í land – ein søguligur sigur fyri kvinnurættindir í landinum.


text:
Í vikuni sum fór, var kunningarfundur hildin í Løkshøll í Runavík fyri býráðslimunum í Nes, Sjóvar- og Runavíkar kommunu. Kommunurnar, sum allar liggja við Skálafjørðin og í grannalagi hansara fyri vestan, eystan- og norðan, samstarva á fleiri mótum, m.a. um eldraøkið og um barnaverndina. Kommunurnar eru allar umboðaðar í stýrinum fyri Roðan (4 fyri RK, 2 fyri NK og 1 fyri SK – borgarstjórarnir skulu sita í stýrinum), kortini er tað týdningarmikið at aðrir býráðslimir enn stýrislimirnir vita hvør gongdin er í kommunalum samstørvum av hesum slagi, tí eiga kunnandi fundir at vera hildnir við ávísum millumbilum.
Jóngerð Guttesen, dagligur leiðari í Roðanum, greiddi frá virkseminum á eldraøkinum, hvørs kjarnuuppgávur eru at fyribyrgja sjúku, at stimbra sálarliga og likamliga heilsu og trivnað borgarans. At endurmenna mistan førleika. At stimbra møguleika hins einstaka at klára seg sjálvan og at veita røkt og umsorgan. Tað eru áleið 160 ársverk í eldrasamtakinum, og kostnaðurin er slakar 64 mió. kr. netto. Tilboðini eru heimatænasta, umlætting, samdøgursrehabilitering, dagtilhald á Skála og í Runavík, matartænasta, demenssamskipan, venjingartilboð, venjing heima, venjingar í Bylgjuni og í ítróttarhøllini á Skála, ambulant endurvenjing, samdøgursrehabilitering, eftirviðgerð, flutningsskipan, fysioterapi, ergoterapi og Parkinson – KOL lið. Nógv var spurt, og Jóngerð svaraði. Fundir av slíkum slagi styrkja kjølfestuna í kjakinum, tá raðfestast skal viðvíkjandi árligu fíggjarætlanunum hjá kommununum.
Barnaverndarøkið er skipað ørðvísi og virkar samsvarandi barnaverndarlógini fyrst og fremst. Fíggingin undantikin liggur økið uttanfyri ta politisku skipanina, hóast borgarstjórarnir eftir tørvi verða kallaðir inn til fundar um fíggarligu gongdina. Ingrid Jensen er leiðari fyri Barnaverndina við Skálafjørðin og hon greiddi frá gongdini og útlitunum og svaraði hópin av yvirskipaðum spurningum uttanfyri tagnarskylduna. Kostnaðurin av barnaverndini í økinum verður ímillum 10 og 11 mió. kr. í 2019.
Alt bendir á at kostnaðurin av barnaverndarøkinum hevur stabiliserað seg, eftir stóran vøkstur tey seinastu árini, meðan eldraøkið gerst ein alsamt tyngri byrða hjá kommununum. Væntað varð at samsvarð skuldi vera ímillum útreiðslurnar og afturberingina frá landinum, eftir at økið varð lagt út til kommunurnar at reka. Hetta hendi ikki, og læran er, at fløkti lykilin, sum varð nýttur, á ongan hátt umboðar fíggjarliga veruleikan í gerandisdegnum. Onkrar kommunur hava vinning burturúr peningaflutninginum, meðan aðrar bløða í ólukkumáta, og Kommunufelagið sigur, at tað er sum at seta undir klett, nærkast felagið Fíggjarmálaráðnum um hetta mál, - at fáa skil á fíggjarviðurskiftunum á eldraøkinum.
Nes, Sjóvar,- og Runavíkar kommuna gjalda tilsamans 16,089 mió. kr. – 16 milliónir og áttatiníggju túsund krónur - úr egnum kassum í kassa Roðans í 2019, sambært fíggjarætlanunum hjá kommununum. Vit kunnu staðfesta, at eldraøkið hevur tað væl betri í kommunalum regi, heldur enn sum frammanundan, í landsregi, men skil má fáast á fíggjarviðurskiftunum áðrenn ringt verður verri.
Tær tríggjar kommunurnar, sum eiga og reka Roðan, hava kortini ongar ætlanir um at minka um tænasturnar, tíansheldur at stongja nakað av tænastuhúsum okkara á Toftum, í Runavík, á Skála og á Strondum.


text:
Endurvenjing kann verða veitt til:
- Fólkapensjonistar sum búgva heima, sum av sjúku ella aðrari orsøk hava niðursettan virkisførleika og tískil hava trupulleikar við at klára seg sjálvan í gerandisdegnum.
- Fólkapensjonistar sum búgva heima og sum eru í vanda fyri at missa førleikar at klára seg sjálvan, t.d. eftir fall og umfarssjúku.
- Borgarar, sum hava førleikamiss og røktartørv og tískil eru í heimatænastuni, soleiðis at tey við miðvísari endurvenjing aftur kunnu klára seg sjálvi í egnum heimi.
- Heimabúgvandi fólkapensjónistar í heimatænastuni, sum við endurvenjing kunna økja um sjálvbjargni og varðveita eitt virkið gerandislív.
- Borgarar, sum búgva á eldrasambýli ella røktarheimi, sum við endurvenjing kunna varðveita virkisførleikan sum longst
- Heimabúgvandi fólkapensjonistar og borgarar í heimatænastuni, sum við endurvenjing kunnu stimbrast viðvíkjandi heilsu og fyribyrgja afturgongd í førleikastøðuni.
Endamálið við endurvenjingini er, at borgarin verður sum longst í egnum heimi og at borgarin skal vera so sjálvbjargin sum gjørligt og tí minka um tørvin á heimahjálp.
Omanfyrinevndu borgarar, sum meta seg hava tørv á endurvenjing, kunnu venda sær til økisskrivstovuna á tlf. 793600 millum kl. 9 og 12. Ein terapeutur kemur á vitjan og metir um tørv á venjing.
Hartil verða veittar felags venjingar til borgarar, sum eru 60 ár og eldri á venjingarstøð í ítróttarhøllini. Venjingarstøðin hevur nakrar venjingarmaskinur til henda aldursbólk. Borgarar 60 ár og eldri, sum ynskja at venja á venjingarstøð, kunnu bíleggja sær tíð við at venda sær til økisskrivstovuna á tlf. 793600 millum kl. 9 og 12.


text:
So er árliga Kalsoyar Renningin aftur á skránni. Leygardagin 15. september skipar Treysti enn einaferð fyri sera vælumtóktu Kalsoyar Renningini, har runnið verður frá ferjuleguni á Syðradali til Trøllanes. Hetta verður 12. ferð at runnið verður Kalsoyar Renning.
Byrjað verður frá ferjuleguni á Syðradali...
...og málið er á Trøllanesi
Eins og undanfarin ár, so verður talan ikki um eina rennikapping, men um ein hugnaligan rennitúr. Onkur rennir, onkur gongur og onkur hevur eisini tikið túrin á súklu. Undirtøkan hevur altíð verið góð, og øll eru á einum máli um, at hetta er ein super túrur, sum eigur at verða á hvørjum ári. Fyrsta Kalsoyar Renningin var í 2007, og vit royna aftur í ár, 12. ferð á rað, og vóna at luttøkan verður góð.
“Sam” siglir av Klaksvík kl. 10.00 til Syðradals, og verður byrjað at renna næstan beinanvegin komið verður í land á Kalsoynni. Runnið verður frá ferjuleguni og norður til Trøllanes. Teinurin norður til Trøllanes er 16,5 kilometrar og verður runnið ígjøgnum allar fýra tunnlarnar. Luttakararnir verða tí bidnir um at hava lummalykt/pannulykt við. Teinurin áðrenn fyrsta tunnilin er umleið 7 kilometrar. Á restini av teininum er størri parturin ella umleið 5,5 kilometrar í tunnli. Í øllum tunnlunum eru refleksskeltir í síðunum, sum hjálpa væl tá ein hevur lykt. Allir tunlarnir hava mótbrekku á veg norðureftir. Mótbrekkunar í tunlunum blíva flatari fyri hvønn tunnil á veg norður. Vegbreytin í onkrum tunnli er nokkso ósløtt, og tí verða rennararnir bidnir um at vísa varsemi.
Tá komið er í mál á Trøllanes verður gott ábit, kaffi/te og køkur at fáa har.
"Sam" siglir av Syðradali aftur kl. 14:20 og kl. 17:35.
Tilmelding fer fram á heimasíðuni hjá FÍF (www.fif.fo) undir tilmelding. Freistin at melda til er úti hóskvøldið 13. september á miðnátt !
Leinkja til tilmeldingina er her:Tilmelding til Kalsoyar Renning 2018.
GG: Luttakaratalið er avmarkað til 100.
Um tit hava spurningar kunnu tit ringja til Gutta á 230210.
Minnast til: Lummalykt/pannulykt, endurskin og skiftiklæðir.


text:
22. november 2013Nr. 127
Kunngerð um veiting av drekkivatni
Við heimild í § 3, stk. 1, § 4, stk. 1, § 5, stk. 1, §§ 6-8, § 15, §§ 23-24, § 43, stk. 2 og 3 og § 58, stk. 4 í løgtingslóg nr. 58 frá 26. mai 2010 um matvørur v.m. verður ásett:
Endamál
§ 1. Kunngerðin hevur til endamáls at tryggja veiting av drekkivatni í nøktandi mongdum og við nøktandi góðsku, undir hesum eisini at tryggja, at drekkivatnið ikki inniheldur heilsuskaðilig dálkingarevni, og at drekkivatnið er trygt, tá ið tað verður nýtt.
Stk. 2. Henda kunngerð setur í verk ES direktiv 98/83 EF frá 3. november 1998 um drekkivatnsgóðsku.
Øki
§ 2. Kunngerðin fevnir um alt drekkivatn, óheft av uppruna og óheft av, um gjald verður tikið fyri veitingina, og óheft av, um drekkivatnið verður veitt úr rørum ella íløtum.
Stk. 2. Kunngerðin fevnir um øll sløg av vatnveitingarskipanum og innanhýsis nýtsluskipanum til drekkivatn, tó við teimum undantøkum, sum eru nevnd í stk. 3.
Stk. 3. Kunngerðin fevnir um vatnveitingarskipanir og innanhýsis nýtsluskipanir til drekkivatn, veitt sum drekkivatn frá landi umborð á flogfar, umborð á skip, boripallar o.tíl., um ikki annað er ásett í aðrari lóggávu.
Allýsingar
§ 3. Eftir hesi kunngerð merkir:
1) Drekkivatn:
a) alt slag av vatni, sum virkað ella óvirkað er ætlað at drekka og at nýta til matgerð,
b) alt slag av vatni, undir hesum vatn, sum er ætlað at nýta á matvøruvirkjum, har mett verður, at matvørurnar kunnu verða ávirkaðar av teirri góðsku, ið vatnið hevur, og
c) sjógvur, sum verður nýttur sum framleiðsluvatn á matvøruvirkjum.
2) Heilsufrøðilig forðing: Heilsufrøðilig forðing (hygiejnisk barriera) er ein forðing í náttúruni ella ein av mannahondum uppsett fyribyrgjandi atgerð, sum heldur burtur, ger meinaleysar ella drepur bakteriur, virus, sníkar o.tíl., og/ella tynnir, brýtur niður ella kemiskt burturbeinir evni og tilfar í drekkivatninum soleiðis, at vandi ikki er fyri fólkaheilsuni.
3) Vatnveitingarskipan: Vatnveitingarskipan eftir hesi kunngerð fevnir um:
a) vatnviðgerð,
b) vatnviðgerðartól,
c) vatnflutningsskipanir,
d) drekkivatn, og
e) rakstrarmannagongdir.
4) Vatnveitingartrygd: Trygd fyri, at vatnveitingarskipanin altíð hevur slíkar umstøður, at dálkað vatn ikki kemur inn í vatnskipanina.
5) Vatnveitari: Tann, sum ræður yvir eini vatnveitingarskipan, og sum virkar ella á annan hátt viðger vatn við tí endamáli, at vatnið skal veitast sum drekkivatn, uttan mun til, um talan er um eina kommunu, ein felagsskap ella ein einstakling.
6) Innanhýsis nýtsluskipan: Rør, samanbindingar, íløt, tangar, brunnar og kranar, sum móttakarin av drekkivatninum hevur til goymslu og útbreiðslu av móttikna vatninum í sambandi við innanhýsis nýtsluna.
7) Rávatn: Óviðgjørt vatn, sum skal viðgerast til drekkivatn.
8) Vandamálsgreining: Innsavnan og viðgerð av upplýsingum um vandamál og teimum umstøðum, sum eru orsøkin til vandamálini, soleiðis at avgerast kann, hvørji vandamál eru viðkomandi fyri matvørutrygdina og tískil skulu við í HACCP-ætlanina.
Forboð móti dálking av vatnveitingarskipanini
§ 4. Tað er bannað at dálka eina vatnveitingarskipan, sum er ætlað til drekkivatn.
Stk. 2. Heilsufrøðiliga starvsstovan kann seta forboð ella treytir fyri øllum virksemi, sum kann hava við sær vanda fyri, at drekkivatnið í eini vatnveitingarskipan ella eini innanhýsis nýtsluskipan verður dálkað.
Stk. 3. Vatnveitarin skal við skeltum, uppsløgum, lýsingum ella á annan hátt kunna um møgulig forboð, boð og treytir, sum sett eru fyri at verja móti dálking.
Ábyrgd av drekkivatni og av innaneftirliti
§ 5. Vatnveitarin skal tryggja, at drekkivatnið lýkur krøvini til góðsku, nøgd og veitingartrygd, tá ið tað verður veitt móttakara.
Stk. 2. Drekkivatnið verður roknað sum veitt móttakara á hesum støðum:
1) Drekkivatn, sum verður veitt gjøgnum rørleiðing, verður roknað sum veitt, tá ið tað er komið inn í innanhýsis nýtsluskipan móttakarans ella í ílat móttakarans á øðrum avtalaðum stað.
2) Drekkivatn, sum er í fløsku ella í øðrum ílati, verður roknað sum veitt móttakara, tá ið vatnið er fylt í fløskuna ella ílatið.
3) Drekkivatn, sum verður nýtt til matvøruframleiðslu á matvøruvirkjum, verður roknað sum veitt móttakara, tá ið tað er komið í innanhýsis nýtsluskipan virkisins.
4) Drekkivatn, sum verður veitt í tanga, verður roknað sum veitt móttakara, tá ið vatnið verður tikið úr tanganum.
Stk. 3. Vatnveitarin skal byggja upp, seta í verk og halda viðlíka eitt innaneftirlit við atliti til at fylgja ásetingunum í hesi kunngerð.
Stk. 4. Innaneftirlitsskipanin skal lagast til einstøku vatnveitingarskipanina, so hon hóskar til stødd og slag av veitingarskipan. Kunngerð um innaneftirlit á matvøruvirkjum er somuleiðis galdandi fyri innaneftirlit hjá vatnveitarum.
Stk. 5. Eigari av eini innanhýsis nýtsluskipan skal ansa eftir, at drekkivatnið ikki verður dálkað í hesi skipan, sbr. § 11.
Upplýsingarskylda
§ 6. Vatnveitari skal altíð hava viðkomandi upplýsingar um góðskuna á drekkivatninum tøkar, og skal, eftir umbøn, lata móttakara hesar upplýsingar.
Stk. 2. Vatnveitari skal beinanvegin og óumbiðin lata móttakara viðkomandi upplýsingar um viðurskifti, sum kunnu hava við sær heilsuvanda, ella um góðskan broytist munandi.
Stk. 3. Móttakarar skulu verða kunnaðir, um vatnveitingarskipan ikki lýkur onnur krøv, ið eru ásett í hesi kunngerð, og orsøkina til tess.
Stk. 4. Í neyðugan mun skulu móttakarar eisini fáa vegleiðing um møgulig varsemisráð, sum teir eiga at taka.
Stk. 5. Heilsufrøðiliga starvsstovan kann lata móttakara viðkomandi upplýsingar, um vatnveitarin ikki lýkur sína upplýsingarskyldu.
§ 7. Vatnveitarin hevur skyldu til at leggja fram allar upplýsingar, sum Heilsufrøðiliga starvsstovan hevur tørv á til tess at røkja skyldur sínar eftir hesi kunngerð.
Stk. 2. Eru ásettu markvirðini í 4. parti í fylgiskjali 2 ikki hildin, skal vatnveitarin beinanvegin boða Heilsufrøðiligu starvsstovuni frá hesum.
Løggildingarkrøv og treytir
§ 8. Allar vatnveitingarskipanir, sum eru fevndar av hesi kunngerð, skulu løggildast av Heilsufrøðiligu starvsstovuni. Løggilding verður tó ikki kravd av egnari vatnveiting til einstakt húsarhald.
Stk. 2. Tá ið nýggj vatnveitingarskipan verður gjørd, ella tá ið verandi vatnveitingarskipan verður munandi broytt, skal val av vatnkeldu, útbygging og rakstur verða góðkend av Heilsufrøðiligu starvsstovuni. Hetta skal gerast, áðrenn farið verður undir arbeiðið, soleiðis at sleppast kann undan skeivum íløgum o.tíl.
Stk. 3. Nýggjar vatnveitingarskipanir skulu hava loyvi frá Heilsufrøðiligu starvsstovuni til at vera tiknar í brúk. Heilsufrøðiliga starvsstovan kann seta treytir í sambandi við loyvið.
Stk. 4. Nýggjar vatnveitingarskipanir skulu skjalprógva, at tær lúka krøvini í hesi kunngerð, áðrenn tær kunnu verða løggildaðar.
Stk. 5. Um vatnveitingarskipanin ikki lýkur krøvini í hesi kunngerð, ella um treytir, sum eru settar í sambandi við løggildingina, ikki eru loknar, kann løggildingin verða tikin aftur.
§ 9. Umsókn um løggilding av eini vatnveitingarskipan skal sendast Heilsufrøðiligu starvsstovuni, sum ásetur krøv um tær upplýsingar, sum umsóknin skal innihalda, og sum m.a. eru navn á umsøkjara, lýsing av vatnveitingarskipanini og innaneftirlitsskipanini umframt skrásetingarskjøl.
Stk. 2. Upplýsingar eftir stk. 1 fevna eisini um eina sýnistøku- og kanningarætlan, sum lýkur krøvini í fylgiskjali 3 og 4. Sýnistøku- og kanningarætlanin skal nøkta tørvin fyri eyka kanningum, sum vandamálsgreiningin av veitingarskipanini vísir.
§ 10. Vatnveitarin skal fremja tiltøk og gera rakstrarætlanir til neyðuga veitingartrygd, sum tryggjar neyðugar nøgdir av drekkivatni, sbr. § 3, nr. 4.
Góðskukrøv
§ 11. Drekkivatn skal, tá ið tað verður veitt móttakara, vera sjónliga reint og klárt. Tað skal vera heilsufrøðiliga trygt, klárt og uttan eyðsýndan lukt, smakk og lit.
Stk. 2. Drekkivatn skal ikki innihalda nakað, sum kann hava við sær heilsuvanda, tá ið tað verður nýtt á vanligan hátt.
Stk. 3. Drekkivatn skal lúka krøvini, sum eru ásett í fylgiskjali 2 til hesa kunngerð.
Tilfar og útgerð
§ 12. Tilfar, sum kemur í beinleiðis ella óbeinleiðs samband við vatn í vatnveitingarskipanini ella í innanhýsis nýtsluskipanini, má ikki geva frá sær evni, sum kunnu hava við sær heilsuvanda, ella sum ger sansabæru eginleikarnar so mikið nógv verri, at vatnið ikki longur kann metast at vera reint sambært krøvunum í § 11.
Stk. 2. Viðgerðartól og rørskipan skulu vera av slíkum slagi og skulu hava slíka stødd og samanseting, at:
1) vatnviðgerðin er nøktandi, og krøvini til drekkivatnsgóðskuna eru hildin, eisini tá ið vatnnýtslan er upp á tað mesta, og tá ið umstøður geva ta vánaligastu rávatnsgóðskuna, og
2) krøvini til nøktandi góðsku og nøgdir kunnu varðveitast, tá ið umvælingar, ábøtur, reingerð, filturspuling o.tíl. fer fram.
Viðgerð av vatni
§ 13. Vatnveitarin skal tryggja, at ongin vandi er fyri, at drekkivatnið er dálkað orsakað av, at vatntøkurnar ikki eru nóg væl vardar.
Stk. 2. Viðgerðin í vatnveitingarskipanini skal hóska til viðurskiftini í vatnveitingarlendinum, til góðskuna á tøka rávatninum og til rørskipanina sum heild.
Stk. 3. Fyri at tryggja reint drekkivatn skal vatnveitarin, í sambandi við val av vatnkeldum og í sambandi við verju av vatnkeldum og vatnviðgerðartólum, tryggja, at tað eru nøktandi heilsufrøðiligar forðingar í vatnveitingarskipanini.
Stk. 4. Vatnveitarin skal tryggja, at drekkivatnið verður sóttreinsað ella á annan hátt viðgjørt á munadyggan hátt, soleiðis at smittuevni verða gjørd meinaleys ella fyribeind.
Stk. 5. Hevur Heilsufrøðiliga starvsstovan við kanningum staðfest, at talan er um gott kelduvatn, sum uttan nakra viðgerð lýkur ásetingarnar í hesi kunngerð, kann Heilsufrøðiliga starvsstovan gera av, at kelduvatninum ikki nýtist sóttreinsan ella líknandi viðgerð.
§ 14. Evnavørur, sum skulu nýtast at viðgera drekkivatn við, skulu vera góðkendar av Heilsufrøðiligu starvsstovuni, sum eisini skal listaføra góðkendu evnavørurnar. Heilsufrøðiliga starvsstovan kann vísa til lista við góðkendum evnavørum, sum verður nýttur í grannalondum okkara. Góðkenningin er galdandi í 10 ár, ella til Heilsufrøðiliga starvsstovan metir tað vera neyðugt at endurskoða góðkenningina.
Stk. 2. Tær í stk. 1 nevndu evnavørur skulu vera eiturevnafrøðiliga kannaðar og skulu vera mettar egnaðar til nýtsluna.
Stk. 3. Nýtslan av evnavørum til viðgerð av drekkivatni skal góðkennast í hvørjum einstøkum føri í sambandi við løggilding eftir § 8.
Stk. 4. Vatnveitarar, sum nýta evnavørur, skulu tryggja, at ikki meira av evnavøru verður latið í vatnið enn neyðugt er, til tess at røkka endamálinum við hesum.
Stk. 5. Vatnveitarar, sum nýta evnavørur, skulu tryggja, at evnini, sum verða latin í, og evni, sum stava frá hesum evnum, ikki finnast í drekkivatninum í nøgdum, sum beinleiðis ella óbeinleiðis kunnu skaða heilsu móttakarans ella fara út um ásetingarnar í § 11.
Frávik og undantøk
§ 15. Heilsufrøðiliga starvsstovan kann loyva teimum frávikum, sum eru ásett í fylgiskjali 2, 3. partur.
§ 16. Í neyðstøðu kann bý- ella bygdarráð, eftir tilmæli frá landslæknanum og Heilsufrøðiligu starvsstovuni, halda áfram at veita vatn frá eini vatnskipan, hóast krøvini í § 11 ikki eru lokin.
Stk. 2. Treytin fyri undantaki eftir stk. 1 er, at vatnveitingin ikki kann verða tryggjað á annan hátt, og at frávikið frá krøvunum ikki hevur við sær størri vanda fyri fólkaheilsuni, enn um undantakið ikki varð givið.
Stk. 3. Undantak eftir stk. 1 skal vera tíðaravmarkað og fellur burtur, tá ið vatnveitingarskipanin er virkin aftur.
Stk. 4. Undantak eftir stk. 1 skal vera fráboðað móttakaranum av vatninum á nøktandi hátt við boðum um, nær skipanin væntandi verður virkin aftur og við fráboðan um møgulig fyrilit ella tiltøk í sambandi við nýtsluna av vatninum, meðan ólagið stendur við.
Gjøld
§ 17. Heilsufrøðiliga starvsstovan ásetur og tekur gjøld fyri at geva løggilding sbrt. § 8, stk. 1, góðkenning sbrt. § 8, stk. 2, og loyvi sbrt. § 8, stk. 3, frávik sbrt. § 15 og at hava eftirlit við, at ásetingarnar í hesi kunngerð verða hildnar sbrt. 18, herundir sýniskanningar.
Stk. 2. Landsstýrismaðurin hevur eftirlit við prísásetingini eftir stk. 1 hjá Heilsufrøðiligu starvsstovuni.
Eftirlit og kæra
§ 18. Heilsufrøðiliga starvsstovan hevur eftirlit við, at ásetingarnar í hesi kunngerð verða hildnar.
§ 19. Avgerðir, tiknar eftir hesi kunngerð, kunnu, innan fyri 4 vikur eftir, at tann, sum avgerðin viðvíkur, hevur móttikið avgerðina, kærast til Vinnukærunevndina.
Revsing
§ 20. Er ikki harðari revsing ásett í aðrari lóggávu, verður við bót revsaður tann, sum brýtur ásetingarnar í § 4, § 5, stk. 1 og 3, § 6, stk. 1-4, § 7, § 8, § 10, § 11, § 12, § 13, stk. 1-4, § 14 og § 16, stk. 4.
Stk. 2. Revsingin, ásett í stk. 1, kann herðast til fongsul í upp til 2 ár, um brotið er framt tilætlað ella av grovum ósketni, og tað við brotinum er voldur skaði á heilsu, ella um vandi hevur verið fyri tí.
Stk. 3. Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.
Stk. 4. Málini verða viðgjørd sum politimál. Tey rættartiltøk, ið eru nevnd í kapitli 72 og 73 í rættargangslógini, verða brúkt í sama mun sum í statsadvokatmálum.
Gildiskoma og skiftisreglur
§ 21. Henda kunngerð kemur í gildi dagin eftir, at hon er kunngjørd.
§ 22. Í seinasta lagi 1 ár eftir, at henda kunngerð er komin í gildi, skulu allir vatnveitarar hava latið Heilsufrøðiligu starvsstovuni umsókn um løggilding av allari vatnveitingarskipanini sbrt. § 9.
Stk. 2. Veitarar av drekkivatni skulu lúka krøvini til løggilding av vatnveitingarskipanini í seinasta lagi 1. november 2015, sbr. tó stk. 3-5.
Stk. 3. Fyri vatnveitingarskipanir til bygdir, ið hava færri enn 100 íbúgvar, er freistin at lúka krøvini til løggilding av vatnveitingarskipanini tó 1. november 2017, sbr. tó stk. 4-5.
Stk. 4. Um løggildað matvøruvirki, sbr. §§ 4-5 í kunngerð um løggilding og skráseting av matvøruvirkjum, eru á staðnum, er freistin í stk. 2 tó framvegis galdandi.
Stk. 5. Heilsufrøðiliga starvsstovan kann, um tað verður mett neyðugt fyri at verja heilsu móttakarans, gera av, at freistin í stk. 1 verður stytt, ella at krøvini til løggilding skulu verða fylgd beinanvegin.
§ 23. Ítøkiligar ætlanir um nýggjar vatnveitingarskipanir skulu fylgja ásetingunum í § 8, stk. 2.
Stk. 2. Nýggjar vatnveitingarskipanir skulu fylgja ásetingunum í § 8, stk. 3 og 4.
Vinnumálaráðið, 22. november 2013
Johan Dahl (sign.)
landsstýrismaður
/ Bjørgfríð Ludvig (sign.)
Fylgiskjal 1
Yvirlit yvir fylgiskjøl
Fylgiskjal 2
Góðskukrøv til drekkivatn
1. partur Um talvurnar
2. partur Markvirðini í talvu 1, 2 og 3 eru galdandi á hesum støðum og við hesum allýsingum
3. partur Lýsing av tiltøkum
4. partur Talvurnar við góðskukrøvum
Talva 1: Sansabærir parametrar
Talva 2: Mikrobiologiskir parametrar
Talva 2.1: Fyri vatn til móttakara/brúkara
Talva 2.2: Fyri vatn, latið og boði út fløskum ella líknandi pakningi
Talva 3: Kemiskir og fysiskir parametrar
Talva 3.1: Fyri parametrar, sum verða máldir
Talva 3.2: Fyri parametrar, sum verða útroknaðir
Fylgiskjal 3
Sýnistøku- og kanningartíttleiki
Talva 4: Minsta árliga tal av sýnistøkum, sum skal vera grundarlag undir frágreiðing at senda Heilsufrøðiligu starvsstovuni (fyri vatn í fløskum er serstøk talva).
Talva 5: Minsti árligi títtleikin fyri sýnistøku av vatni, latið í fløskur ella í annað pakkitilfar, ætlað til útboð. Kanningarúrslit skulu kunna vera grundarlag undir frágreiðing til Heilsufrøðiligu starvsstovuna.
Talva 6: Parametrar at kanna í sambandi við neteftirlit, einfalt rutinueftirlit og víðkað rutinueftirlit. Úrslitini skulu kunna brúkast sum grundarlag undir frágeiðing til Heilsufrøðiligu starvstovuna.
Talva 6.1: Neteftirlit og einfalt rutinueftirlit
Talva 6.2: Víðkað rutinueftirlit.
Talva 7: Minsti títtleiki fyri sýnistøku av rávatni, sum skal vera grundarlag undir frágreiðing til Heilsufrøðiligu starvsstovuna.
Fylgiskjal 4
Um góðskustýring á kanningarstovum, kanningarhættir og góðskukrøv í sambandi við kanningarnar
A. Krøv um góðskustýring
B. Parametrar, har kanningarháttur er ásettur
C. Parametrar við ávísum góðskukrøvum
D. Parametrar uttan ásettan kanningarhátt
Góðskukrøv til drekkivatn
Um talvurnar
Í talvunum í hesum fylgiskjali eru ásett ítøkilig krøv til drekkivatnsgóðskuna. Í teigunum er fyri hvønn einstakan parametur upplýst navn á parametri, málieind, markvirði og tiltak. Harafturat er ein teigur við vegleiðandi viðmerkingum.
Talva 1 vísir krøv viðvíkjandi sansabærum eginleikum (til at máta lit og turbiditet eru brúkt objektiv fysisk mát).
Talvurnar 2 vísa krøv viðvíkjandi mikrobiologiskum kanningarparametrum. Talva 2.1 er fyri drekkivatn til brúkara, ið er vanliga veitt gjøgnum rørskipan. Talva 2.2 vísir krøv til drekkivatn, sum verður bjóðað út í fløskum ella øðrum pakningi í smásølu.
Talvurnar 3 vísa krøv viðvíkjandi kemiskum og fysiskum parametrum. Talva 3.1 vísir parametrar, sum verða máldir (kannaðir við mátitólum), meðan talva 3.2 vísir parametrar, sum verða útroknaðir.
2. partur
Markvirðini í talvunum 1, 2 og 3 eru galdandi á hesum støðum og við hesum allýsingum:
Fyri vatn, sum verður veitt gjøgnum rørskipan: Á tí staði, har vatnið verður latið móttakara.
Fyri vatn í fløsku ella øðrum ílati: Á tí staði, har vatnið verður latið í fløskuna ella ílatið.
Fyri vatn, brúkt á matvøruvirkjum: Á tí staði, har vatnið verður nýtt til matvøruviðgerðina.
Fyri vatn, veitt úr tanga: Á tí staði, har vatnið verður tikið úr tanganum.
Lýsing av tiltøkum
Tá farið er út um ásetta markvirðið, skulu tiltøk beinanvegin setast í verk fyri at greiða orsøkirnar til frávikini. Heilsufrøðiliga starvsstovan skal hava boð soleiðis, sum ásett er í hvørjum einstøkum føri.
Tað eru 3 ymisk tiltøk: A, B og C. Hesi vísa, hvat gerast skal í einstaka førinum, og hvørji undantøk, Heilsufrøðiliga starvsstovan kann loyva í einstaka førinum.
Tiltak A: Tiltøk skulu beinanvegin setast í verk soleiðis, at parameturvirðið verður innan fyri ásetta markvirðið. Veitast kunnu ikki undantaksloyvi fyri hesi markvirði. Heilsufrøðiliga starvsstovan skal beinanvegin hava boð. Fyri vatn í fløskum merkir slíkt frávik, at søluforboð eru galdandi.
Tiltak B: Neyðug tiltøk skulu setast í verk so skjótt sum gjørligt fyri at fáa parameturvirðið niður um markvirðið, og Heilsufrøðiliga starvsstovan skal hava boð. Heilsufrøðiliga starvsstovan kann veita undantak frá einstaka markvirðinum, men hetta er treytað av, at undantakið ikki kann elva til heilsuvanda, og at tað ikki er gjørligt at fáa til vega betri vatn. Undantaksloyvið skal vera so stutt sum gjørligt og ikki longri enn 3 ár.
Tiltak C: Neyðug tiltøk skulu setast í verk so skjótt sum gjørligt fyri at fáa parameturvirðið niður um markvirðið. Heilsufrøðiliga starvsstovan skal hava boð. Heilsufrøðiliga starvsstovan kann veita undantaksloyvi frá markvirðinum í eitt tíðarskeið, um hetta verður mett neyðugt/hóskandi fyri at fáa viðurskiftini í rættlag. Hetta er tó treytað av, at frávikini ikki kunnu metast at elva til heilsuvanda. Fyri vatnveitingar, sum ikki krevja góðkenning, kann undantaksloyvi gerast varandi.
Talvurnar við góðskukrøvum
Talva 1: Sansabærir parametrar
Talva 2: Mikrobiologiskir parametrar
Talva 2.1: Fyri vatn til móttakara/brúkara
Talva 2.2: Fyri vatn latið í fløskum ella líknandi pakningi, útboði
Talva 3: Kemiskir og fysiskir parametrar
Talva 3.1: Fyri parametrar, sum verða máldir
Talva 3.2: Fyri parametrar, sum verða útroknaðir
Sýnistøku- og kanningartíttleiki
Í talvunum í fylgiskjali 2 er ásettur sýnistøku- og kanningartíttleiki. Talan er um ymisk sløg av eftirliti, sýnistøkum og kanningum. Í talvu 4 og 5 er greitt frá minsta árliga títtleika fyri sýnistøkum í ymiskum støddum av vatnveitingarskipanum. Talva 4 er fyri sýnistøkur í vanligum vatnveitingarskipanum, meðan talva 5 er fyri vatnveiting, bjóðað út í fløskum ella øðrum smápakningi. Talva 6 vísir, hvørjir parametrar skulu kannast. Talva 7 vísir títtleika av sýnistøkum av rávatni til kanningar.
Talva 4: Minsta árliga tal av sýnistøkum, sum skal vera grundarlag undir frágreiðing at senda Heilsufrøðiligu starvsstovuni (fyri vatn í fløskum er serstøk talva)
Talva 5: Minsti árligi títtleikin fyri sýnistøku av vatni, latið í fløskur ella annað pakkitilfar, ætlað til útboð. Kanningarúrslit skulu kunna vera grundarlag undir frágreiðing til Heilsufrøðiligu starvsstovuna
Talva 6: Parametrar at kanna í sambandi við neteftirlit, einfalt rutinueftirlit og víðkað rutinueftirlit. Úrslitini skulu kunna brúkast sum grundarlag undir frágreiðing til Heilsufrøðiligu starvsstovuna
Talva 6.1: Neteftirlit og einfalt rutinueftirlit
Frágreiðing til teigarnar:
X: pliktaður (obligatoriskur)
Z: pliktaður (obligatoriskur), men sí tó viðmerking
V: Heilsufrøðiliga starvsstovan kann meta í hvønn mun parameturin skal kannast:
Kanningar av vatni úr kranum á matvøruvirkjum skulu í minsta lagi fylgja krøvunum fyri neteftirlit. Fyri aðrar parametrar í talvunum 1-3 kunnu matvøruvirki nýta úrslit frá kanningum hjá vatnverkinum.
Talva 6.2: Víðkað rutinueftirlit
Hinir parametrarnir í talvunum 1, 2 og 3 (í fylgiskjali 1) skulu brúkast í víðkaða rutinueftirlitinum, um ikki vatnveitarin á annan hátt kann skjalprógva, at tað er ósannlíkt, at ein ávísur parametur fer út um markvirðið. Heilsufrøðiliga starvsstovan kann í eitt ávíst tíðarskeið áseta, at teir parametrarnir, hetta er svarandifyri, ikki nýtast at verða kannaðir. Clostridium perfringens nýtist ikki at verða kannað í grundvatni, um góðskan á grundvatninum ikki verður ávirkað av yvirflatuvatni (omanávatni).
Talva 7: Minsti títtleiki fyri sýnistøku av rávatni, sum skal vera grundarlag undir frágreiðing til Heilsufrøðiligu starvsstovuna.
1) Eftirlit skal havast við rávatni við í minsta lagi ásetta títtleikanum fyri teir parametrar, sum eru í talvu 1, 2 og 3, tá ið orsøk er til at rokna við, at hesir koma í vatnið í eini nøgd, sum hevur týdning fyri markvirðini. Sýnini kunnu takast beint áðrenn vatnið fer til viðgerðar á reinsiverkinum.
Parametrarnir í talvu 6.1. neteftirlit (undantikið smakkur) skulu altíð brúkast í yvirvøkuætlanini fyri rávatnið.
Vatnveitari skal gera eina sýnistøku- og kanningarætlan, sum tryggjar nøktandi skjalprógvan av virðinum fyri hesar parametrar, og sum harafturat gevur nøktandi prógv fyri
a) um verjan av rávatninum/kelduni er ein heilsufrøðilig forðing (hygiejnisk barriera), og
b) um vatnviðgerðartilgongdin fevnir um allar neyðugar liðir.
Fylgiskjal 4
Um góðskustýring á kanningarstovunum, kanningarhættir og góðskukrøv í sambandi við kanningarnar
A. Krøv um góðskustýring
Vatnveitingarskipanir, ið skulu góðkennast, skulu fyri einfalt og víðkað rutinueftirlit brúka kanningarstovu, sum er undir eftirliti av akkrediteringsorgani ella av einum persóni, ið er góðkendur av Heilsufrøðiligu starvsstovuni.
Kanningar í sambandi við neteftirlit skulu gerast eftir viðurkendum og standardiseraðum kanningarhættum á eini kanningarstovu, sum hevur góðskutryggjan av kanningunum.
Sýnistøka, flutningur og goymsla av sýnunum skulu somuleiðis gerast sambært viðurkendum arbeiðsrutinum og mannagongdum.
B. Parametrar, har kanningarháttur er ásettur
Her verður víst til fylgjandi referensuhættir at brúka, til CEN/ISO- hættir eru ásettir. Alternativir hættir, sum eru góðkendir, kunnu eisini nýtast.
C. Parametrar við ávísum góðskukrøvum
Fyri hesar parametrar eru ásett góðskukrøv viðvíkjandi neyvleika (nøjagtighed), beinleika (precision), ávísingarmarki (detektionsgrænse), sum brúktu kanningarhættir skulu lúka.
Uttan mun til hvussu kløkkir (”følsom”) kanningarhættirnir eru, so skulu úrslitini upplýsast við sama tali av desimalum, sum markvirðini í talvu 3 hava.
1 Miðalvirðisneyvleiki (nøjagtighed) er eitt mát fyri systematiskan feil og er munurin millum miðalvirðið á einum stórum tali av endurtiknum mátingum og sanna virðið, dividerað við sanna virðinum. Mátið verður eisini kallað ”frávik frá sonnum virði”.
2 Variansneyvleiki (precision) er eitt mát fyri tilvildarligar feilir, lýst sum standardfrávik í spreiðing av úrslitum uttanum miðalvirðið, dividerað við sanna virðinum. Góðtakiligur neyvleiki er tvær ferðir relativa standardfrávikið. Mátið verður eisini kallað varianskvotientur.
3 Ávísingarmarkið er annaðhvørt: tríggjar ferðir relativt standarfrávik við endurtiknum mátingum av einum umboðandi sýni við lágum innihaldi ella fimm ferðir relativt standarfrávik við endurtiknum mátingum fyri eitt blint sýni.
D. Parametrar uttan ásettan kanningarhátt
Litur
Totalt organiskt karbon
Hydrokarbonir
Glykolir


text:
Professiónsbachelor innan innovatión og íverksetan10. februar 2019
Farið verður nú undir eitt nýtt útbúgvingartilboð til teirra, sum hava tikið eina stutta framhaldsútbúgving í Føroyum ella uttanlands.
Aksel V. Johannesen, løgmaður, sum er virkandi landsstýrismaður í mentamálum, hevur givið Glasi loyvi at fara undir eina professionsbachelor útbúgving innan innovatión og íverksetan við tí endamáli at stuðla menningini av einum fjøltáttaðum vinnulívið og framhaldandi at stimbra íverksetaramentanina í Føroyum. Hetta er liður í politikkinum hjá samgonguni at fjøltátta møguleikarnar at taka útbúgvingar í Føroyum.
Talan er um ein yvirbygning til stuttar framhaldsútbúgvingar, so sum marknaðarførslubúskap, fíggjarbúskap, framleiðslutøkning, og byggitøkning, sum í løtuni kunnu takast á Glasi. Aðrar stuttar framhaldsútbúgvingar geva tó eisini atgongd til hesa nýggju útbúgving. Hetta er sostatt enn ein møguleiki hjá ungum at støðast her á landi.
Útbúgvingin er skipað í samstarvi við CPH Business (Copenhagen Business Academy). Ætlanin er harumframt at samstarva við verandi íverksetaravirksemi í Føroyum.
Útbúgvingin tekur 1½ ár íroknað starvsvenjing.
Fyrsti flokkur verður tikin inn á sumri 2019, og umsóknarfreistin er 1. juni. Ætlanin er at taka næmingar inn á hesa útbúgving annaðhvørt ár.
Meira kunning um útbúgvingina fæst við at venda sær til Glasir.
Ole Gram-Olesen, Bogi Bech Jensen, Rektarar á CPH Business og Glasi, hava undirskrivað samstarvsavtalu millum stovnarnar, sum umfatar Marknaðarførslubúskap, Fíggjarbúskap, Tænastubúskap og PBA í Innovatión og íverksetan.